Unai Sajeras, MGEP Sareko Informatika Sistemen Administrazioko ikaslearen testigantza (ASIR) | Mondragon formación profesional\n.-(e)k idatzia\t 2021-09-24 0\nGaur, Unai Sajeras-en testigantza dakarkizuegu. Unai, Mondragon Goi Eskola Politeknikoko Sareko Informatika Sistemen Administrazioko (ASIR) goi mailako heziketa zikloko ikaslea da.\nZergatik aukeratu zenuen MGEP zure Informatikako ikasketak burutzeko?\nNi, Eskoriatzan bizi naiz eta etxetik gertu zegoelako erabaki nuen batipat. Aurretik erdi mailako Heziketa zikloa Arizmendi ikastolan Arrasaten ikasita nentorren, eta aukera naturala iruditu zitzaidan. Eta pozik nago, bertan toki desberdinetako eta ibilbide desberdinetako jende bildu gara eta ondo. Jende berria ezagutu dut, giro oso ona izan dugu klasean eta baita klasetik kanpo, bai lana egiteko eta bai gainontzeko kontuetarako.\nHeziketa ziklo honetan ETHAZI metodologia aktiboarekin lan egiten duzue, hau da, ekipo-lanean erronkak eginez funtzio profesionalak lantzen dituzue. Zer izan da zuretzat erronketan lana egitea?\nTaldeko lanak egin ditugu, egoera desberdinetan garapen teknologikoak erresolbitzeko baina gehienetan erronka pentsatu eta prestatu egiten genuen. Gehienetan talde lanean, gero garapena burutu eta ondoren, aztertu prozesua, emaitzak, hartutako erabakiak eta dokumentazioa prestatu behar izaten genuen, horrek ere garrantzia izan ohi du. 2 ikasturtetan egin ditugu mota desberdinetako erronkak, orokorrean ematen ari ginen ikasgaiekin erlazionaturik.\nEsperientzia ona izan da, etorkizunerako baliagarria izango dela uste dut.\nDUALean aritu zara? Non eta ze lanak egiten.\nArizmendi ikastolako Informazio Sistemetako lantaldean aritu naiz urte betez DUALean. Han 4 bat pertsona desberdinek osatu dugu lantaldea, bertakoak eta enpresa hornitzaile batekoak. Denetatik egiten nuen enpresan, langile eta ikasleen ordenagailuak batu, hauek konpondu matxurak badituzte, gelak eta laborategiak prestatu, egokitu, IKT baliabideen eguneraketak eta mantentze lana. Egia esan, uneoro egon da zer egin, eta gauza berri asko ikasi ditut. Niretzat DUALa aukera ezin hobea izan da.\nZer ikasi duzu enpresan?\nBeti gauzak txukun jartzea, dena dokumentatu, alde batetik zuretzat, egindako lanak ez ahazteko, baina baita lan talde baten zaudenean, denon artean zerbitzu on bat eman ahal izateko.\nEnpresa horretan eginiko lanak, zikloan ikasitakoarekin bat etorri dira?\nGauza batzuk bai, gehienetan sistema eragileekin egin behar izan ditudan lanetan. Baina gauza berriak ere suertatu zaizkit, eta gai izan naiz hauei ere erantzun egokia emateko. Azken finean, teknologia desberdinak daude, eta konponbideak bilatzeko gaitasuna ere lantzen dugu ikasketetan.\nBeste goi mailako ziklo bat egingo dut informatikarekin lotuta, orain dauzkaten ezagutzak finkatzeko. Argi dut informatika gustukoa dudala, eta nahi dudan bidean nagoela sentitzen dut.\nKategoriak DUAL hezkuntza programaeginez ikasiGoi Mailako Heziketa ZikloakMondragon Goi Eskola PoliteknikoaSareko Informatika Sistemen Administrazioa


2019 eta 2020ko ekimen eta erronken errepasoa egin du Irene Larrazak Patronatuaren bileran | Etxepare Euskal Institutua\n2019 eta 2020ko ekimen eta erronken errepasoa egin du Irene Larrazak Patronatuaren bileran\nIñigo Urkullu Lehendakaria izan zuen mahaiburu atzo arratsaldean Lehendakaritzaren egoitzan burutu zen Etxepare Euskal Institutuaren Patronatuaren bilerak. Institutuaren kudeaketarekin lotutako hainbat gairen berri ematearekin batera, 2019. urtean gauzatutako jarduerak azaldu eta 2020. urteko lan-ildo eta erronka nagusien berri eman du bertan Institutuko zuzendari Irene Larrazak.\nLehendakariaren eta Bingen Zupiria Kultura eta Hizkuntza Politikako Sailburuaren agurraren ostean eta aurreko bilerako akta ezagutzera eman eta gero, Institutuko zuzendariak Patronatuko kideei 2019. urteko kontuak eta kudeaketa txostena aurkeztu dizkie. Horrekin batera, 2020. urteko aurrekontuen berri ere eman die: 3,06 milioi eurokoa da.\nIazko ekintzen laburpena egin du bileraren lehen zatian. 2019. urtea garrantzitsua izan da Etxepare Euskal Institutuarentzat egitasmo mailan, Larrazak hala adierazi duenez. Ekimen bat azpimarratzekotan, Scotland Goes Basque egitasmoa aipatu beharko litzateke, zeinak 2019 ia osoa hartu baitzuen, institutuaren helburuetan arrakasta lortuz. “Scotland Goes Basque egitasmoari esker garbi gelditu da munduko puntako jaialdietan gure sortzaileen maila eztabaidaezina dela eta euskal kulturak munduko beste kulturekin batera buruz-buru aritzeko gaitasuna duela”, adierazi du Larrazak. Horrez gain, estrategia horretan hurrengo jomuga izango zen Quebeceko lurraldearekin lehen kontaktuak egin zituen Institutuak 2019an, bertako hainbat kultur eragilez eta instituzioetako ordezkariz osatutako delegaritza bat euskal hiriburuetara gonbidatuz. Gonbidapen horren helburua, Quebecen egingo zen kultur denboraldiaren joan-etorriko izaera ziurtatzea zen.\nEuskararen eta euskal kulturaren irakaskuntzaren planoan ere aurrerapausoak izan dira 2019an. Batetik, unibertsitateei dagokionez, irakurletza postu berri bat sortu da Pragako Karlova Unibertsitatean; eta Amale Artetxe Katedra sortu da Argentinan, CONICET erakundearekin elkarlanean. Halaber, Euskal Etxeetan euskara eskolak kudeatzeaz arduratzen den Euskara Munduan programaren bitartez, lehenbiziko aldiz egin da egiaztatze proba Argentinan, B1 eta B2 mailako ikasleentzat. Proba horrek, gainera, %77ko gainditze tasa bikaina izan zuen.\n2019ko laburpenarekin amaitzeko, zeharkako lan-ildo batzuk ere aipatu ditu Larrazak: euskara maila saritzen duen Bikain ziurtagiria eskuratzea, berdintasun planaren sorrera eta euskara planen jarraipena, Basque. markaren aplikazioaren jarraipena edota Etxepare Euskal Institutuaren irudi korporatiboa berritzea izan dira horietako batzuk.\n2020aren oztopoak gaindituz\nOstera, 2020ko aurrekontua aurkeztu eta aurtengo egitasmo eta erronken berri ematera igaro da Etxepare Euskal Institutuko zuzendaria. Laburpen honen puntu nagusia COVID-19ak eragindako aldaketak eta horien aurrean Institutuak hartutako erabakiak azaltzea izan da. Funtsean, “zerbitzua moldatzea eta ‘berdin’ eskaintzea, irakaskuntza eta formakuntza programak mantentzea, atzeratu diren kultur jarduerak egiteko konpromisoak hitzartutako baldintzetan egingo direla bermatzea, eta egingarri diren lanetan aurreratzeko probestea” izan dira hilabeteotako helburu nagusiak, bere hitzetan. Oztopoak oztopo, Institutuak egoera zail honi aurre egitea lortu duela adierazi du Larrazak. Horren adibide dira, esaterako, euskararen irakaskuntzan online modalitaterako egokitzapenean lortutako arrakasta, Aurten Bai eta Euskara Munduan programen online barnetegiak tarteko; edota kulturaren zabalkunderako diru-laguntza deialdiak egingarriak izan zitezen kultur sektoreekin adostutako premiazko neurriak.\nKulturaren sustapenaren arloan abian dauden bi egitasmo ere nabarmendu zituen: euskal literatura nazioartean zabaltzen laguntzeko egitasmo berria, eta Zabal egitasmoaren jarraipena.\nUrtearen errepasoarekin amaitzeko, barne-kudeaketan egindako beste hainbat aurrerapauso zerrendatu ditu Larrazak: CRM kudeaketa sistema berriaren lanketa eta inplementazioa, ‘Euskal Kultura’ liburuxka sorta berrargitaratzea, webgune berriaren eraketa prozesua edota Etxepare Euskal Institutuaren 10. urteurrena antolatzea, besteak beste.\nIdeia honekin eman dio amaiera Larrazak Patronatuaren bilerari: “Globalizazio garai honetan, gu bezalako Institutuak globalkeriaren aurkako tresna garrantzitsua gara, gure kultura eta hizkuntzaren bitartez elkar ulertzeko baliagarriak garelako”.


Hidalgia ziurtagiri berria • ZUZEU\nGure filosofo handi Joxe Azurmendik, “Espainolak eta Euskaldunak” entsegu bikainean zera erakutsi zigun, euskal genealogia zaletasunaren atzean, espainiar arrazismo zaharra nola zegoen. Izan ere, gurea ez baita haienaren oihartzun berantiarra baino. XV, XVI eta XVII. mendeetan zehar gogor zabaldu zen Espainian, odol garbitasuna frogatu beharra. Ez zen txantxetako kontua. Horren arabera zegoen zergak ordaindu ala ez, hainbat lanpostu gutiziagarri eskuratu ala ez, baita norberaren ondasunak galdu ala ez, edo herrialdetik egoztea ala bertan bizitzen uztea ere. Broma gutxi beraz.\nHidalgia ziurtagirien inguruan sektore ekonomiko oso bat garatu zen, bere epaile, ikertzaile, idazkari, abokatu eta orotariko adituekin, dirutza handiak mugitu zituena. Olatua Euskal Herriraino heldu zen ezin bestean eta gure ohiko filiazio lokala (baserriak ematen du izena), patrilinealak (aitaren deituraren bidezkoak) ordezkatzea ekarri zuen, besteak beste.\nHidalgia frogatu behar horrek izua hezurretaraino sartu zien nonbait garaiko euskaldunei, eta haiek ondorengoei oinordekotza gisa pasa zieten agidanez. XIX. mendearen hondar aldera Sabino Aranak hidalgia frogatu beharraren ideiari eutsi zion ia bere horretan eta fundatu zuen alderdi politikoak ildoari jarraitu zion, aldaketa handirik gabe, joan den mendearen lehen hiru laurdenetan gutxi gora behera. Geroztik, ezker abertzaleak ekarritako ideia berrien eraginez, lehenik euskal gizarte zibilak eta hari jarraiki EAJ berak ere geroago, ideologia zahar hori gainditu eta euskara jarri dute euskal nortasunaren ardatz eta ezaugarri.\nSakon sustraitutako zerak ez dira hola-hola erauzi ohi. Dentistak hagin sanoa erauzi dionak badaki zenbaterainoko egia den hori. Hein berean, hidalgia frogatu beharraren kontua hain xalo eta xauli aienatu al da gure artetik?\nArdatz zaharra baztertu eta ardatz berria, hizkuntza, jarri omen dugu gure nortasunaren ezaugarri. Euskara omen da euskaldun egiten gaituena. Zoaz kalera, galdetu jendeari eta herritar gehienen adostasuna bilduko duzu ideia horren inguruan. Baina ez da luzaroan behatu behar hori horrela ez dela ohartzeko.\nEuskara da, noski, euskaldun egiten gaituena, baina esaldia ez da bere horretan ulertu behar, ez gainerako herri “normalek” ulertuko luketen modu berean.\nEuskara da euskaldun egiten gaituena, baina ez gure arteko ohiko komunikazio tresna delako, gure hidalgia ziurtagiri berria bihurtu dugulako baizik.\nEz naiz euskaltzaleez ari, noski, euskaldun elebidun gehienez baizik.\nGure herriko soziologian nagusi diren portaerei erreparatuz gero, oso garbi ikusten da, euskarak nola betetzen duen, gaur egun, gure artean. hidalgia ziurtagiri lana. Bilera batean, lagun arte batean, nekez aurkituko dugu, euskaraz badakiela nola edo hala adierazten ez duen herritarrik. “Egunon, qué pasa aspaldiko, nos hemos juntado los aitas de la gela, … hitzetik hortzera entzuten dugun hizkera da. Erdaraz euskarazko batere hitzik sartu gabe diharduenari, lurrin arraroa dariola sumatuko diote berehala ingurukoek. Baita euskaraz hitz egiten luzatu eta tematzen denari ere. Horrelako setatiak aurrekoak bezain kanpo daude gaurko euskal gizartearen arautik.\nEuskarak bere neurria du, gatzak bezala. Pixka bat behar da zaporeak bizitzeko, baina gehiegi bota ezkero ez dago hura irensterik.\nHorregatik euskaldunen artean oso ondo ikusiak daude, zeharo gaitzetsi eta baztertuta egon beharrean, hogei urtez euskaltegian ibili ondoren taxuz hizketan hasteko gai ez diren ezaxola zabarrak. Hidalgia ziurtagiria ematen die euskaltegiak hizkuntza gaitasunaren ordez.\nArazoa da, euskara komunikazio tresna izan beharrean hidalgia ziurtagiri bihurtzen badugu, oso denbora laburrean zeharo trakestu, herdoildu eta urritu egingo zaigula, tamalez oraintxe bertan ari den moduan. Bistan da, oraingo funtzio hau betetzeko nahikoa eta gehiegi dela dozenaka hitz batzuk ezagutzea eta komunikazio tresna izateko berriz, milaka batzuk behar direla, hizkera jori eta zoliaren jabe izateko. Eta arazo larria da, hain zuzen ere, galdu askoz ere arin eta zaluago egingo delako berreskuratu baino, inoiz berreskuratzen bada.\nEuskara, komunikazio tresna izan beharrean, hidalgia ziurtagiri bihurtzen duen oro euskararen etsaia da eta euskararen galgarria da.\nEsan dezagun behingoz: Cisneros kardinala edo Franco jenerala bezain etsai eta galgarri. Erdaraz diharduenari “euskal” deitzeko ohituratik hasita, nagusiki erdaraz hitz eginez euskalduna izan daitekeela egunero erakusten digun “gure” telebistaraino. Sentitzen dut, euskara komunikazio tresna dela dioskutenei disgustua eman beharra. Hidalgia agiri berria da. Ez dugu apenas ezer aurreratu azken laurehun urteetan. Ditxosozko agiriak gure bizitzaren ardatza izaten dirau. Normalizazioa gero eta urrunago dihoakigu ihesi.\n10 pentsamendu “Hidalgia ziurtagiri berria”-ri buruz\nTa beste bat ta beste bat 2015-10-13 19:00\nBikaina. Gutariko askok gauza bera sentitzen dugu, euskeraren folklorizazio geldiezina. Erdara (espainol) hutsean ari dena fatxa eta euskera hutsean ari dena berriz tipo xelebrea. Ai, gure herri onen ajeak.\nGotzon 2015-10-14 08:49\nEhuneko ehunean ados Hartsuagarekin. Errebatiezina da dioena.\nPeru Dulantz 2015-10-14 08:58\nEzin esan ezer analisi horren aurka, guztiz ados! Oraindik gogoratzen dut erdaraz hitz egiten tematzen zen amonari euskaraz hitz egiteko esaten genionean ematen zigun erantzuna: ni euskalduna naiz eta beti izango naiz! Eta erdaraz hitz egiten jarraitzen zuen…\nkarlos gorrindo etxeandia 2015-10-15 08:02\nLasai utzi nau artikuluak nire egonezinean. Artegatuta jarraitu izanagatik ere. Mikel Urizarren berbek “mezatara” joan behar dutelakoan nago: “Euskara estatu arazo bilakatu behar dugu” nahitanahiez. Osterantzean, gureak egin du eta Irlandatu egingo gara bihar edo etzi.\nJJ 2015-10-15 16:57\nAdos Karlos. Baina alderdi eta sindikatu abertzaleen “arazo” bilakarazi beharko dugu lehenengo, eta izerdiak eta bi bota beharko ditugu horretan, panorama ikusita…\nNagore 2015-10-17 22:46\nIdazkian adierazten den atal bati baino ez diot kasuriik eginen, gainontzekoa ez baitzait axola.”Baserriak ematen du izena”. Nola esan daiteke halako babukeria Euskal Herria gehien gehinean baserririk ez baitago, bordak eta badira, baina baserriak Euskal Herriko txoko txiki batean baino ez dira. Bestela ere, zer da Euskal Herria? Zer da baserria eta zer gara euskaldunak, giputzak? Ez ba! Euskal deiturek, eta asko badira, gehien gehienek,ez dute deus ikustekorik baserriarekin, horiek modernoenak dira eta ez hain euskaldunak. Nafar laborariak, nekazariak, ipar Euskal Herrikoak, ez dira baserritarrak, gehiengoa garbia badira ere. Arabarrak ere ez dira baserritarrak, igorri zakurraren ipurdira baserritar hitza ezbaita batzen gaituena.\nserioski? 2015-10-19 02:26\nLasai, neska. Hartu arnasa. Hartu tila bat.\nXaun 2015-12-03 15:07\n@Nagore: “Zer da baserria eta zer gara euskaldunak, giputzak?”\nEz ba, baserria edo antzeko izaera duten ekoizpen eta bizitza guneak ez daude Gipuzkoan bakarrik, gaur egungo zazpi euskal herrialdeetan baizik (izan baserri, kanpaina, etxalde, granja -eremu gaztelanizatuan- edo dena delakoa).\nBaina zure kritikaren harira, deiturak ez ziren soilik baserrien (edo arestian aipatutako aldaeren) izenetatik hartzen; haatik, herrietan baziren -eta badira- berezko izena duten etxeak, batzuk baserrien antzeko funtzioa zutenak eta beste batzuk, aldiz, erabat kaletarrak, urbanoak.\nEta pentsatzekoa da horietatik ere hartuko zutela deitura hango bizilagunek, eta baserriekin gertatu bezala, etxebizitza aldatzean azkenekoaren izena hartzea deituratzat.\nsuagaar 2015-12-03 18:12\nBa nik ez nago hain ados, Euskara dakienak ez ditu niri galarazten Euskara egitea, Euskalduna izango da nahiz ta ez erabili, horrela sentitzen bada, geo Euskaltzaleak dira Euskaraz egin behar dutenak, ez beti baina horrelako jendea horrela jardunda azkenean Euskaraz egitera bultzatzen dezu bestea, ta ez badu egiten, zuk behintzat egin dezakezu.\nDakiten guztiak jakingo ba zuten, ez nun arazorik izango Euskaraz bizi ahal izateko.\nsuagaar 2015-12-03 18:14\nEz dakiten guztiak jakingo bazuten…


101 GIZONEZKOENTZAKO DRAGOI TATUAJE ONENAK: DISEINU IDEIA BIKAINAK (2021 GIDA) - TATUAJEAK\nNagusia Tatuajeak 101 gizonezkoentzako dragoi tatuaje onenak\nGizon gehienek herensugearen tatuajeak egiten badituzte ere, itxura txarra dute gorputzeko artea delako, mutil batzuek interesa izango dute jakitea hainbat kulturak herensugeak esanahi sakonarekin lotzen dituztela. Adibidez, txinatar dragoien tatuajeek jakinduria, adimena, boterea, pasioa eta gutizia irudika ditzakete. Gainera, izaki mitiko horien tamaina eta forma direla eta, ez da harritzekoa izan behar herensugearen tatuajeen diseinuak gizonezkoentzako tinta mota berrienetakoak izaten jarraitzea.\nIzan ere, handiak edo txikiak, sinpleak edo zehatzak, beltzak edo koloretsuak, eta a-rekin konbinatuta izan daitezkeelako garezurra , tigrea edo sugea, mutilek beren artistari eska dezakete beren artelanak gorputzeko edozein lekutan jartzeko. Jarraian, herensugearen tatuaje onenen argazkiak bildu ditugu. Herensugea nahi duzun ala ez besoa , bularra , atzera , besaurrea , sorbalda, hanka , edo mahuka tatuaje , ideia horiek inspiratuko zaituzte!\n1Dragoi Tatuaje Onenak\n1.1Asiako Dragoi Tatuajeak\n1.2Dragoi tribalen tatuajeak\n1.3Dragoi eta Tigre Tatuajeak\n1.4Dragoi eta Garezurraren Tatuaje\n1.5Herensugearen eta Sugearen Tatuajea\nbiDragoi Tatuaje Ideia Coolak\n2.1Dragoi mahuka tatuaje\n2.3Dragoi Bularreko Tatuaje\n2.4Dragoi Sorbalda Tatuaje\n2.5Herensugearen Tatuaje Txikiak\n3Dragoi Tatuaje Diseinu Onenak\nDragoi Tatuaje Onenak\nHerensugearen tatuajeak pentsatzen dituzunean, erraza da Erdi Aroko garaiak eta su hartzen duten munstro mitologikoak pentsatzea, baina herensugeak freskoak estilo anitzekoak dira. Hasteko, eztabaidatu dezagun herensugearen esanahia!\nAsiako Dragoi Tatuajeak\nAsiako herensugearen tatuajeak dira buztan luze eta bihurriekin korapilatsuenak. Zehazki Japoniako eta Txinako kulturek herensugeak jendearen indarra, oparotasuna eta boterea ekar dezaketen zorte oneko xarma gisa ikusten dituzte. Maskulinitatea, sendotasuna eta aberastasuna bihurtzen den gorputz-artearentzat, dragoien tatuaje txinatarrak aukera egokia dira.\nDragoi tribalen tatuajeak\nPertsona espirituala bazara, herensugearen tribuko tatuaje batek nahi duzun sinbologia eskain dezake. Dragoi tribalaren irudiak natura, zorte ona, ausardia, nagusitasuna eta betiko gloria irudikatzen ditu. Dragoi tribalen diseinuak zuri-beltzak izan ohi dira, baina tamaina eta kokapenaren araberakoak dira.\nDragoi eta Tigre Tatuajeak\nTxinako kulturaren arabera, herensugeak eta tigreak etsai hilkorrak dira. Biek indarra eta boterea sinbolizatzen duten bitartean, herensugeak jakinduria eta trebetasuna erabiltzen ditu inguruko mundua hobeto ulertzeko, eta tigreak indarra eta maltzurkeria erabiltzen ditu. Dragoi eta tigre japoniarren tatuajeak izugarri sinbolikoak izan daitezke gizakiaren burmuinaren aurkako borrokaren aurka.\nDragoi eta Garezurraren Tatuaje\nHerensugearen burezurraren tatuajeak kontzeptua oso gordin hartzen du. Garezurra askotan heriotzarekin eta suntsipenarekin lotzen delako, dragoia eta garezurraren tatuajea zentzugabea eta mehatxagarria izan nahi du.\nHerensugearen eta Sugearen Tatuajea\nTigreak bezala, sugeak herensugearen etsaia omen dira. Antzinako kultura askotan, sugeak sendagileak direla uste da dragoiek naturaren indar suntsitzaile gordina ordezkatzen duten bitartean. Erlijioaren, sineskeriaren eta zientziaren arteko elkargunean pentsatzen aurkitzen baduzu, herensugearen eta sugearen tatuajea artelan ona izan daiteke zuretzat.\nDragoi Tatuaje Ideia Coolak\nHerensugearen tatuaje ideia bikainak ateratzearen zati bat tinta non eskuratu, zer kolore erabili eta diseinuak zein txikia edo sinplea izan behar duen aukeratzea da. Aukerak amaigabeak dira benetan, baina ideia paregabe horiek kontuan hartzekoak dira.\nDragoi mahuka tatuaje\nAdibidez, Asiako dragoia bere luzera eta tamainagatik ezaguna denez, herensugearen mahuka tatuaje bat har dezakezu besoaren inguruan bildutako isats bihurriarekin ardatz gisa. Izan ere, besoak eta besaurreak egiteko dragoien tatuaje diseinu onenetarikoak sorbaldara, bizkarrera eta bularreraino luzatzen dira lan korapilatsuenak har ditzakeen oihal bat lortzeko.\nzein da nire eguzki-ilargiaren zeinua\nDragoi bizkarraren tatuajea beldurgarria eta izugarria dirudien beste aukera ezaguna da. Mutil batzuek gorputz osoko diseinua aukeratuko dute bizkarrean horma-irudi oso bat tintatzeko. Era berean, dragoi eta tigre ideia nahiago baduzu, bizkarrean yin-yang yang estilo tradizionalean jartzea - herensugea alde batetik eta tigrea bestetik - bakarra eta inspiratzailea da.\nDragoi Bularreko Tatuaje\nHerensugerik arruntena bularreko tatuajea normalean isatsa eta gorputza besotik eta sorbaldatik gora arakatzen dira, burua bularrean dutela. Beste kasu batzuetan, simetria lortzeko bularraren bi aldeetan bi dragoi buru aukeratzen dituzten mutilak ere aurki ditzakezu.\nDragoi Sorbalda Tatuaje\nHerensugearen sorbaldako tatuajea artistikoki tinta daiteke goiko besoan, bizepsean eta bizkarreko eta bularraldeko zatietan maisulan eder bat sortzeko. Zure artistak beste gorputz atal batzuk ere sar ditzake marrazkiak luzatzeko, inoiz lana zabaltzea aukeratzen baduzu.\nHerensugearen Tatuaje Txikiak\nHerensugearen tatuaje txikiak onenak dira eskuak, eskumuturrak eta hankak bezalako eremuetarako. Adibide gisa, hegan egiten duela dirudien herensugearen tatuajea zure besaurreko eremu txiki baterako egokiena da. Era berean, herensugearen tribu txiki eta soil bat kabitzen da gurean eskua , eskumuturra, lepoa edo txahala.\nDragoi Tatuaje Diseinu Onenak\nMutilek arakatzeko hainbeste herensugearen tatuaje harrigarriekin, zalantzarik gabe, artelan inspiratzaileak aurkituko dituzu. Ikusi dragoi tatuaje diseinu paregabe hauek ideia mota desberdinak zure gorputzean nola itxura izango duten ikusteko.\nzeintzuk dira nire igoeraren eta ilargiaren zeinuak\nplanetak astrologia esan nahi du\nluzera ertaineko gizon ilea moztea\nastrologia bateragarritasun taula\ngoranzko zeinua vs eguzki zeinua\nmutilentzako orrazkera ona\naurkitu zure ilargiaren seinalea


Jaietan, ez zaitez pasatu, ezta pasatzen utzi. Izaskun Landaida, Emakundeko Zuzendaria. | Gizonduz\nHasiera » Erakundeen ekimenak » Jaietan, ez zaitez pasatu, ezta pasatzen utzi. Izaskun Landaida, Emakundeko Zuzendaria.\nJaietan, ez zaitez pasatu, ezta pasatzen utzi. Izaskun Landaida, Emakundeko Zuzendaria.\nArgitaratuta bgizonduz 16 uztaila 2013 Erakundeen ekimenak, Indarkeria matxista |\nGarai honetan, jaiak dira herri askotan. Asko eta askorentzat, ondo pasatzeko egunak heldu dira, lagunekin elkartzeko egunak, jaiaz gozatzekoak. Egun hauetan askatzen dira urtean zehar usadioak eutsi dituen sentimendu asko; pozez eta emozioez zoratzeko egunak dira. Baina, era berean, muturreraino eramaten diren egunak dira eta agerian geratzen dira, inoiz baino argiago, gure gizartetik baztertu nahiko genituzkeen jarrera batzuk.\nJaiak lotuta daude balioen munduarekin, jaiek erreproduzitzen dituzte gizarte-ordena, botere-harremanak eta, beraz, bizitzan zehar gertatzen diren bereizkeriak jaietan ere izaten dira, batzuetan, modu ikusgarriagoan. Jaietan ere islatu behar da berdintasunezko gizartearen aldeko borroka, pertsona guztien eskubideak errespetatzen dituen gizartea. Ez alkohola, ez jaia bera, ez dira aitzaki emakumezkoen eta gizonezkoen arteko harremanak berdintasunezkoak ez izateko, emakumeak sexu-objektu gisa tratatzeko, edo zenbait tokitan segurtasun eza edo beldurra sentitzeko.\nAste honetan, emakume askok eta, nire ustez, gizonezko askok ere, urdailean ziztada bat sentitu dugu San Fermin jaietako argazki batzuk ikustean; horietan, gizonezko batzuek erdi biluzik zeuden emakumezko gorputzen kontra jotzen zuten titiak ukitzeko, prakak jaisteko…, eta irudiok mezu hau itzultzeko arriskua dute: jaietan lizentzia dago nahi dena egiteko emakumeen gorputzarekin eta, emakumeak hori baino gehiago ez gara, gorputz horiek atsegin izateko daude, ukitzeko, erabiltzeko. Ezin dugu ahaztu zein testuingurutan gertatzen diren ekintza horiek. Ezin dugu ahaztu jaiak, askotan, sexu-erasoetarako toki aproposak bihurtu direla; eta egun hauetan ikusi ditugun irudiek ez diote ezer laguntzen erakunde eta gizarte-mugimenduek egiten duten lanari, hain zuzen, erasorik eta jarrera matxistarik gabeko jaien eta gizartearen alde egiten dutenari.\nErasorik gabeko jaiak nahi ditugu, baita horiek sustatzen dituzten jarrerarik gabekoak ere. Ez dugu inor pasatzea nahi, ezta inork paso egitea ere, ezta inork bestaldera begiratzea. Hortaz, jarrera aktiboa eskatzen dugu emakumeak errespetatzen ez dituzten edozein adierazpen fisikoren edo hitzezkoren kontra. Gure jaietan berdintasunezko harremanak egotea nahi dugu, bi alderdiek onetsiak, non emakumeek jaia eta eremuak partekatzeko gizonezkoek duten eskubide bera izango duten, haien segurtasuna eta eskubideak bortxatuak izan gabe. Horrenbestez, pertsona guztiak, gizonezkoak eta emakumezkoak animatu nahi ditut, jaietan jarrera proaktiboa erakuts dezaten emakumeen eskubideei eraso egiten dieten jarrera matxisten kontra; era berean aprobetxatu nahi dut tokiko erakundeak eta mugimendu feministak animatzeko eta zoriontzeko, hainbat kanpaina eta ekimen abian jartzen baitituzte, jaietan erasoak saihesteko. Emakundek, sortu zenetik, lan egin du emakumeen kontrako indarkeria mota guztiei aurre egiteko beharrezkotzat jotzen duen balio-aldatzearen alde; ondo baitaki, alegia, emakumeen kontrako indarkeriaren adierazpen guztiei amaiera emateko gizartean eremu pertsonalari eragiten dizkioten jarrerak sustatu behar direla.\nEguneroko bizitzan eman behar diren balio aldaketa hauen oinarrian, eragin handia dute komunikabideek, eta, dudarik gabe, hezkuntzak. Horregatik, aipatu nahiko nuke Eusko Jaurlaritzako Hezkuntza saila lantzen ari den Hezkidetza eta genero indarkeria prebenitzeko plana. Plan estrategiko bat izateak suposatuko du koordinaziorako tresna oso garrantzitsu bat izango dugula esku artean, eta honekin, batera, berdintasunaren sustatzea modu sistematiko batean txertatuko dela hezkuntza sistema osoan. Bestetik, berdintasuna eta indarkeriaren prebentzioan elkarlanak duen garrantzia azpimarratu nahiko nuke, eta beste batzuen artean, gazteen artean sexismorik gabeko jarrerak lantzeko Beldur Barik programaren indarra adibide bat da.\nOrain arte egin den lana eta oraindik egin behar dena kate bat dela nabarmendu nahian, Emakundek orain dela hamar urte baino gehiago erabili duen lelo zaharra jasoko dut gaur: Jaietan ere, berdintasuna. Ez zaitez pasatu, ezta pasatzen utzi.\nIzaskun Landaida Laringoitia, Emakunde-Emakumearen Euskal Erakundeko zuzendaria


Iragan larunbatean, uztailak 11, gizonezko bat atxilotu zuten Zallan (Bizkaia), emakume bati sexu-erasoa egiteagatik. Bikotekidearen alabari egin zion eraso 43 urteko gizonak, aurreko astelehenean, uztailak 6. Adin txikiko neskak jakinarazi duenez, ezkutuan dagoen leku batera eraman zuen, eta bertan eraso zuen.\nBestalde, beste gizonezko bat ere eraman dute atxilo asteburuan, Oñatin (Gipuzkoa). Bikotekide ohiari eta haren alabari egin zien eraso larunbat gauean, eta genero indarkeria leporatuta atzeman zuten gero. Urruntze-agindua urratu zuen erasotzaileak.


Eihar meza | Mendiko behatokia\n2010(e)ko urriaren 20a\nEgokitzen zaigu koruko eguneroko Elizaren otoitzetan, goizeko gorespenetan ez bada, arratseko bezperetan, euskal arnas eta odoleko gorazarre ederrik. Horietako bat dugu Felix Garitano apaizak doinu egokiz jantzi zuena, euskal olerkari hainbaten artean, –Juan Mari Lekuona eta Bitoriano Gandiaga tartean– eiho eta igurtzi leunez landu zutena:\n← Zintzilik gerokoak\nBurua bai sano →\n3 thoughts on “Eihar meza”\n2010(e)ko urriaren 20a at 23:14\nLasai Pello, eihart\n2010(e)ko urriaren 22a at 15:55\nneretzat zu bezelako pentsalari ona nolatan erlijioaren menpe. tradizioari edo ohiturari lotzea sasoi baten bale baino egun dakigunekin eta inola ere ez beste gauza hortik irten eta gero kalean bizimodua izango den eta nolakoa\n2010(e)ko urriaren 23a at 15:47\nUi, ui, ui…! Eskerrik asko zure hitz egokiengatik.\nEz nago, Ui, erlijioaren menpe, ezta erlijioaren oinarrigainean sendo ta trinkotuta ere. Hor zindo trinkotzen direnek beldurra zabaltzen dute eta nik ospa jotzen dut beraiengandik, ez dut beldurrik aguantatzen eta ezta beldur-emaileei ere, ez ditut bixtan aguantatzen… ospa beroengandik! Jesusek ebanjelioan gehien arbuiatu zuena, horixe da, beldurra! “Ez izan beldurrik” da gehien gomendatu ziguna.\nErlijioa deitu diozun horri, ez ginake bat etorriko biok definizioan baina… nik izpiritu deitzen diot (erlijioa toki jakin batzuetakoa bakarrik baita, Erroma eta beste halamoduzko batzuetakoa) eta nire aire eta arnas dut, nire bizi, beraz: aire horixe da gaur gauean ere bizirik mantendu nauena, ni kanta batekin amesetan nebilen bitartean. Airea arnastua da, goizean goiz pozik anaiengana agertarazi nauena ‘egunonka’.\nPentsa zenbateko tradizio luzea daukadan, 67 urtekoa, aire bizigarri hori etengabe arnastuz, bizirik mantenduko banaiz… Arnas tradizio hori ez nuke nahi ohitura soil bihurtzea: horregatik mantxotzen dut sarri, yoga edo zen hariketatxo bakeosoak eginez, arnasarekin eta biziarekin poztuz, zoriontsu naizela pentsatuz… eta horrela, saiatzen naiz pentsadizoak, erlijioa deitzen diogun mundu hori, tradizio eta ohiturak, denak elkarrekin txirikordatzen eta arnas-aire-izpiritu xumeenaren hegalalditxo arinenena eta airosoena ematen… eta, Ui, pozik bizi naiz, eta eskertzen dut halaxe bizi naizena, eta horixe opa diet lagun guztiei…


Egurastu | Iritzia | Berria\nBaziren hitz jakin batzuk grazia berezia egiten zidatenak. Bizitza arruntean —etxean, kalean, lagunen artean— ez ziren inoiz azalduko, baina ikastolako testulibururen batean edo abestiren batean han egongo ziren gordeta, eta ondorioz, izan bazirela bazenekien. Horietako bat zen egurastu.\nGerora ikasiko zenuen ez dela hitz berria, Iztuetaren garaietarako erabiltzen zela. Esan nahi duela «haizetara atera» edo horrelako zerbait, eta egurastu egin daitekeela pertsona , baina baita arropa, etxe-zokoren bat edo lurra bera ere eta medikuek, osasungarri zelako, gaixo batzuei egurasteko agintzen zietela.\nBakoitza bere ordutegian, maiatzean kalera ateratzen hasi ginen unean, «egurastera» irten ginela esatea sekula baino zehatzagoa zatekeen. Iritsi da, ordea, uztaila. Eta ez dugu aski egurastearekin. Orain «deskonektatu» egin behar dugu. Eta «pilak kargatu». Eta horretarako ez da aski ezkaratzetik irten eta bueltaxka bat ematearekin. Joan egin behar da; eta itzuli. Eta nire zalantza da: egurasteaz haragoko zerbaiten premia sentitzen hasi ginelako jo behar izan genuen gaztelerara, ala zerbait hori gaztelaniaz izendatzen ikasi genuen unetik hasi ginen eguraste soilaz haragoko premiak sentitzen?\nEH Bilduk Eusko Jaurlaritzari eskatu dio konponbide bat emateko lehen arretako zentroen egoerari


Udara bitarteko programazioa aurkeztu du TabakalerakEuskal pantailaren gunea\nApiriletik ekainera bitarteko ikus-entzunezko eskaintza oparoa egingo dute Tabakalerako pantaila publikoan, bertako ekosisteman zinearen inguruan lan egiten duten erakundeen proposamenak uztartuta: Euskadiko Filmategia, Donostia Kultura, Elias Querejeta Zine Eskola, Donostia Zinemaldia eta Tabakaleraren gomendioak, hain zuzen.\nGiza Eskubideen Zinemaldiarekin elkarrizketan sortua da egitarauak jasoko duen lehen ekitaldia, Galdera Batzuk izena jasoko duen fokua. Nazioarteko jaialdietan berriki aurkezturiko lau pelikula izango dira ikusgai, historiaren, gerraren eta aldaketa politikoen arteko harremanen inguruko hainbat galdera mahai gainean ipini, eta zinemak memoria kolektibo gisa duen paperaren inguruko gogoeta bultzatuko dutenak.\nOgnejn Glavonic serbiarraren Dubina dva (Depth Two, 2016) dokumentala izango da lehena, apirilaren 11n, eta horren ondoren, Les tombeaux sans noms (Rithy Panh, 2018), Waldheims Walzer (Ruth Backermann, 2018) eta Unas preguntas (Kristina Konrad, 2018) helduko dira, besteak beste, gerrak, herriaren memoria, giza eskubideen urraketa eta genozidioa bezalako gai gordinak jorratuko dituztenak. Euskal Itsas Museoarekin elkarlanean atondu dute bigarren fokua, Lurralde Berriak, zinema garaikideak modu kritiko-poetikoan geografia berrien inguruan egindako gogoetak bilduko dituena.\nHalaber, aurrera egingo du ere Jatorrizko Soinu Banda zikloaren programazioak, pelikulak zuzeneko musikaz lagunduko dituen emanaldi sorta. Apirilean, Austrian Filmarchiv jaialdirako berreskuratutako bi lan proiektatzearekin batera, Inou Ki Endok (Austria) berak sortutako musika joko du zuzenean. Maiatzean, berriz, kontzertu berezi batean Raül Refreek Donostia Zinemaldiko azken edizioan Urrezko Maskorra irabazi zuen Entre dos aguas (Isaki Lacuesta, 2018) filmerako idatzitako soinu banda interpretatuko du.\nBartzelonako Americana Ipar amerikako zinema independentearen jaialdiari eskainiko dio tartea Gutun Zuriak programak. Bertan, hiru pelikula proiektatuko dira: Raul Ruiz zuzendariaren The Golden Boat (1990), Paul Danoren Wildlife (2018), eta Frederick Wiseman zinema dokumentalaren maisuaren Monrovia, Indiana (2018). Ekainean, aldiz, Miarritzeko FIPA zinema jaialdia izango da protagonista, eta Daraya, la bibliothèque souos les bombes (2018) proiektatuko dute.\nUdari hasiera eman arte arte jarraituko dute ere jadanik abian diren bi zuzendari handien (Agnés Varda eta Claire Denis) atzera begirakoek, eta Euskadiko Filmategiak zinema mutuaren eta slapstickaren maisu handiari, Buster Keatoni, eskainiko dio ziklo berri bat gehituko zaie. Zinema feministari egiten ari zaizkion berrikusketa zikloak ere jarraikortasuna izango du, eta Marleen Gorris eta Cheryl Dunye zinegileen pelikulak proiektatuko dituzte datozen saioetan.\nIkusi xehetasunak hemen.\nAlbisteak Aleak Erakundeak Festibalak\nAgnes Varda Cheryl Dunye Claire Denis Donostia Kultura Donostia Zinemaldia Elias Querejeta Zine Eskola Euskadiko Filmategia Galdera Batzuk Gutun Zuriak Jatorrizko Soinu Banda Lurralde Berriak Marleen Gorris Tabakalera Zinema programazioa


Euzkadiko Gudontzidiaren Agiritegia\nEuzkadiko Gudontzidiaren Buruzagitzaren agiritegia\nGudontzidiko ontzien jarduera agiriak\n"Bizkaya" bouaren agiritegoa\n"Ciscar" destruktoreko Komisario Politikoaren agiritegia\nEuzkadiko Gudontzidiaren Agiritegi txiki hau bildu edo kontsultatu ahal izan direnen artean hautatutako 200 bat agiriz osatuta dago.\nAgiri gehienak hainbat agiritegi ofizialetan gordetzen dira, nahiz eta bakarren bat partikularrek utzitakoa izan. Kasu askotan agiri berdinaren kopiak daude hainbat agiritegitan. Agiri batzuk transkribatuta daude, baina gehienak jatorrizko formatuan daude.\nAgiri horiek gordeta dauden agiritegien zerrenda Euzkadiko Gudontzidia-La Marina de Guerra Auxiliar de Euzkadi (1936-39) liburuaren "Bibliografia" atalean kontsulta daiteke.\nAgiriak lau multzotan antolatu dira:\nEuzkadiko Gudontzidiaren Buruzagitzaren agiritegia.\nItsas Buruzagitzaren agiriz osatua. Gehienak Joakin Egia Gudontzidiko buruak Jose Antonio Agirre defentsa kontseilari eta lehendakariari bidalitako posizio txostenak eta jarduera proposamenak dira. Horrez gain, Agirre lehendakariari 1938an igorri zion Euzko Gudontzidiaren sorrerari eta jarduerei buruzko memoria ere jasotzen da.\nAgiriak ikusi »\nGudontzidiko ontzien jarduera agiriak.\nEuzkadiko Gudontzidiko zenbait ontziren jarduera aginduak, zerbitzu jakinarazpenak eta gorabeheren egunerokoak edo bitakora koadernoak biltzen ditu.\n"Bizkaya" bouaren agiritegia.\nBizkaya bouko komandanteak Euzkadiko Gudontzidiaren zerbitzura egon zen garaian jasotako edo bidalitako agiriak dira. Agiri horiek ontzian gordetzen ziren.\n"Císcar" destruktoreko komisario politikoaren agiritegia.\nHilabete inguruan, 1937ko ekainaren 1etik uztailaren hasiera arte, Euzkadiko Gudontzidiko 200 bat lagunek Císcar eta Jose Luis Diez destruktoreetako tripulatzaileen, diziplinarik gabekotzat jotakoen, lekua hartu zuten. Horrez gain, Bizkaya eta Gipuzkoa bouen komandanteak bi destruktore horien komisario politiko izendatu zituzten. Multzo honetako agiriak Alejo Bilbaok, Císcar destruktorearen komisario politikoak, karguan egon zen bitartean sortutakoak dira. Alejo Bilbaok uztailaren 5ean utzi zuen bere kargua, Euzkadiko Gudontziditik iritsitako destruktoreko tripulatzaile gehienak lehorreratu zituztenean.\nHemen biltzen diren Euzkadiko Gudontzidiko agiriez gain, badira beste webgune batzuetan kontsulta daitezkeen beste batzuk eta "loturak" ataleko "ikus dokumentuak" esapidearekin adierazten direnak.


Euskal dantzari buruzko galdera-erantzun jokoa Soka erakusketaren aplikazioan\nBilbon da Soka erakusketa egunotan, eta Euskararen Etxean ikusi daiteke abuztuaren 31ra arte. Erakusketarekin lotutako SOKA, euskal dantza aplikazioa aurkeztu dute Azkue Fundazioak eta Euskal Kultur Erakundea k. Euskal Herriko dantza ekitaldien egutegia eta euskal dantzei buruzko galdera-erant...\nUztailaren 19tik 25era ospatuko da Galdakaon eta bizkaiko beste bost herritan Andra Mari dantza taldeak antolatzen duen Folklore Bizian jaialdia. Aurten Irlanda eta Brasilgo folklorea ezagutzera emango du Folklore Bizian jaialdian, ohi bezala, euskal dantzekin batera. Galdakaon bertan hasi eta Us...\nAiko Taldea, protagonista bihar, ostegunean, TVE-ko 2. kateko 'Rincones Exquisitos' saioan\nAIKO taldea izango da bihar, ostegunean, uztailaren 21ean, Televisión Españolako 2. Kateko “Rincones Exquisitos” telebista saioaren protagonista. Bere lehenengo denboraldia ostegun honetan itxiko duen saioa Bilbori eskainita egongo da eta bertan, Álvaro López aurkezlea Bizkaiko hiriburur...\nGipuzkoako Dantzaguneak Sortutakoak Tradizionala programaren bosgarren edizioaren deialdia iragartzen du. Tokian tokiko dantzen edo tradizioz jasotako dantzen berregite, egokitze edo sormen proiektuak aurkez daitezke bertara. Kontuan hartuko da proiektuetan landutako dantzaren testuingurua ...\nErromeria Eguna eta Errenteria Dantzan, dantzaleentzako asteburu paregabea\nErromeria Eguna egingo du larunbatean Ereintza Dantza Taldeak hemezortzigarrenez, eta egitarau zabala prestatu du aurten ere egun osorako. Madalen jaiak gainean direla, ohikoa bihurtu da jai hau herritarrentzat eta baita beste herrietatik etorritako dantzazaleentzat. Horretara...\nLesaka: San Fermin 2016 bandera arboltu\nSan Fermin egunean hiru aldiz dantzatzen da bandera Lesakan. Elizaren atarian, zubi-gainean eta Plaza Zaharrean. Aurtengo uztailaren 7an, sindikoak egindako lehen bi bandera dantzak, eliza atarikoa eta zubi-gainekoa ikus daitezke bideo honetan. Irudiak: Eire Vila eta Olaiz Agirrebeña. Lesaka, San...\nAnguianoko dantzariak jira-biran\nGaur bertan hasiko dira Anguianoko dantzariak lanean, eta bihar, uztailaren 22an, Madalen egunez egingo dute lehen aldiz hankapaloetan eskilaretan behera jira-biran. Madalen jaietan eta iraileko azken asteburuan egiten dute dantza Anguianoko dantzariek. Hankapaloen jira-bira eroa da Anguianoko ohit...\nUdako Ikastaroak 2016 Klasikoa: Iker Murillo eta Vitali Safronkine\n2016ko ekainaren 26tik uztailaren 8ra egin dira Gipuzkoako Dantzaguneko udako ikastaroak. Iker Murillo eta Vitali Safronkine izan dira ballet klasikoko irakasleak. Murillok maila ertaineko eta aurreratiko ikasleei eman dizkie eskolak, eta Vitali Safronkinerekin, errepertorioari eskainitako kurts...\nEzpalak 2015 Larreako herritarrak: Bartearen aurreskua\nLehen aldiz, Larreako (Araba) herritarrek beraien ohiko eremutik kanpo dantzatu zuten aurreskua, soka-dantzen inguruan antolatutako 2016ko Ezpalak jaialdian hain zuzen ere. Urtero, uztailaren 4an, ondoko Hermua herrira abiatzen dira Larreako biztanleak oinez. San Martin baselizan meza entzun o...\nSoka-dantzak oso zabalduak dira Mediterranio inguru osoan eta horien adibideetako batzuk ekarri zituen Turkiako Cinar taldeak. Zehazki, Anatolia hego-ekialdeko Halay dantzak erakutsi zituen. Lehen aldiz Asiako dantza talde bat izan zen Ezpalak jaialdian 2015ean: Cinar Arte, Kultura eta Gazteria El...\nAnboto 2016/07/21 Gehiago irakurri →\nAzkue Fundazinoak euskal jantzen ganeko Soka aplikazinoa aurkeztu dau\nBizkaie 2016/07/21 Gehiago irakurri →\nLea-Artibai eta Mutrikuko Hitza 2016/07/20 Gehiago irakurri →\nLehengoak eta oraingoak, elkarregaz dantzan\nBusturialdeko Hitza 2016/07/20 Gehiago irakurri →\nGoiena 2016/07/16 Gehiago irakurri →\nGoiena 2016/07/20 Gehiago irakurri →\nBarren 2016/07/14 Gehiago irakurri →\nAinhoa Arteta eta Lucia Lacarra Chillida Lekun, larunbatean\nUrumeako Kronika 2016/07/20 Gehiago irakurri →\nTolosaldeko Ataria 2016/07/20 Gehiago irakurri →\nItsasiren 'Bagare' ikuskizunarekin bukatuko da bihar aurtengo Azpeitia Dantzan\nUztarria 2016/07/15 Gehiago irakurri →\nItsasiren emanaldiarekin bukatu da Azpeitia Dantzan egitasmoa\nUrola Kostako Hitza 2016/07/18 Gehiago irakurri →\nBidasoako Hitza 2016/07/15 Gehiago irakurri →\nDantzak batzen ditu\nGipuzkoako Hitza 2016/07/22 Gehiago irakurri →\n1840ko dantzak berpiztu dituzte\nGoierriko Hitza 2016/07/21 Gehiago irakurri →\nPier-Paul Berzaitz "Jean Pitrau" pastoralaren idazlea\nNaiz 2016/07/21 Gehiago irakurri →\n“Durangon Folk” Nazioarteko Folklore Jaialdia\nNontzeberri 2016/07/21 Gehiago irakurri →\nDurangon Folk 2016 · Balkanetako eta Euskal Herriko folklorea eszenatokian bat eginda\nMugalari 2016/07/21 Gehiago irakurri →\nSerbia, Ekuador eta Getxoko taldeak bertako Folklore Jaialdian\nNontzeberri 2016/07/20 Gehiago irakurri →\nNontzeberri 2016/07/19 Gehiago irakurri →\nNontzeberri 2016/07/18 Gehiago irakurri →\nSerbios y argentinos pondrán a Getxo en danza a partir de hoy\nEl Correo 2016/07/20 Gehiago irakurri →\nAlurr dantza taldeak Ezpeletan igaroko du asteburua\nNoticias de Gipuzkoa 2016/07/13 Gehiago irakurri →\nIztuetari omenaldia Ormaiztegin\nGoierri Irrati Telebista 2016/07/15 Gehiago irakurri →\nItxaropena Dantza Taldearen 'Bidelagun' ikuskizuna bihar kiroldegian ikusteko aukera\nDiario Vasco 2016/06/10 Gehiago irakurri →\nEitb 2016/07/18 Gehiago irakurri →\n“Amphitryon”, Olatz de Andrés koreografoaren eskutik\nNoticias de Gipuzkoa 2016/07/19 Gehiago irakurri →\nBoisetik Iurretara, dantzari dantzaren sustraietara


Anoeta Berriko bazkide kuotak, "planteamendu kezkagarria" - RealSocialismo!\nHurrengo urterako aurreikusi diren bazkide kuotak ezagutu ondoren, Realeko zaleen eta akziodunen lantaldeak, RealSocialismo! (RS!)-k, gure elkarteko hainbat bazkidek agertu duten haserrearen berri eman dio Realeko administrazio kontseiluari. Azken akziodunen batzarrean egin bezala, RS!k bere “kezka” adierazi du “ia 40.000 eserlekuko erronka baten aurrean, horrelako neurri arriskutsuak hartzen badira”.\n“Topaketa publiko eta pribatuetan eskatu dugun moduan, klubeko zuzendaritzak ezagutzera eman beharko luke zer egin duen eta zer ondorioztatu den horietatik horrelako erabakiak hartzeko”, adierazi du bere gutunean RSk. Are gehiago, “halako informaziorik ez da asteazken honetako agerraldi publikoan eman”.\n“30.000 bazkide lortu nahi izatearen helburutik harago, akziodunok beste hainbat alor jakin beharko genituzke; tartean, horrelako erronka estrategiko bati erantzuteko dagoen planaren xehetasun gehiago, eta zenbat diru espero duen jasotzea urteko Administrazio Kontseiluak sistema berri honekin”, eskatu du akziodun eta zaleen elkarteak. Are gehiago, “gogoratu behar da Anoeta eraberritzeko akziodunok 30 milioitako inbertsioa onartu dugula (36 milioitara iritsi daitekeena), eta eraikuntza berriarekin lotuta egongo diren diru sarrera guztiak kontuan hartuta, jakin beharko genukeela zer nolako diru-sarrerak suposatuko duen Anoetak Realarentzat”.\nAzkenik, RS!ren iritziz, nahiz eta Realeko zuzendaritzak hainbatetan defendatu telebista eskubideen diru-banaketa sistemak ez duela uzten kuotak jaistea, ideia honek talka egiten du epe motzean Anoeta betetzearekin. “Reala bide honetan jar daiteke gaurtik aurrera: Anoeta irailetik aurrera bete partida egunean ematen den eskaintza errotik hobetuz eta prezioak murriztuz, produktua debaluatu gabe”. Planteamendu hau egiterako orduan, RealSocialismo!k “barneratuta du estadioko kultura berpizteko hartu behar diren erabaki hauek epe motzean abonu eta sarrerengatik telebistek banatzen duten dirutik (%8) gutxiago iritsiko zaiola Realari. Epe luzera, Anoeta ia 40.000 realzalez betetzea bi astero ez da zigorra izango. Etxean gelditzea eta telebista katez aldatzea oso erraza da. Estadioz aldatzea, ordea, ez”.\n« Se presenta el libro ‘Amona eta beste hamar’, de Ander Izagirre\n«Preocupación» y «enfado» ante las cuotas de abono del Nuevo Anoeta »


Euskal Herria Bildu - Heriotza duinerako legea\nHeriotza duinerako legea\nUrrats kualitatiboa, pertsonen borondatea errespetatzeko\nBizitzaren amaieran pertsonen eskubideak arautzeko onartutako legea\n2014ko maiatzean aurkeztu genuen bizitza amaieran pertsonen eskubideak eta duintasuna ziurtatzeko lege proposamena. Eztabaida sakon eta konplexuaren ostean, 2016ko uztailan osoko bilkuran onartua izan zen. Legean, arloarekin zerikusia duten eragile, profesional eta pazienteekin harreman etengabean egon gara.\nHiru helburu zituen aurkeztu genuenean: lehenengoa, zaintza aringarrien esparrua arautzea eta eskualde guztietako herritarrek sarbide berbera eta kalitatezko zerbitzuak izateko bidea irekitzea; bigarrena, pertsonak azken hitza izatea, pertsonaren borondatea errespetatzea, alegia, bere bizitzaren amaieran; hirugarrena, eutanasia eta suizidio lagunduaren eztabaida sustatzea (saiatu garen arren, ez da gehiengo politikorik egon honetan harago joateko). Esan dezakegu, hiru helburuak bete ditugula.\nEH Bilduri esker orain arte osasun arloan alboratuta zegoen gaia agendan sartu da, eta marko propio bat izango du, ekitate zein unibertsaltasun printzipioak jarraituta. Hala, urrats kualitatiboa eman dugu, bizitzaren amaiera pertsonaren erabakiak erdigunean kokatzeko eta euren borondatearen arabera erabakiak hartzeko.


EUSKAL PRESOAK MANIFESTAZIOAK BILBON ETA BAIONAN. ROSA RODERO. ETAK HILDAKO JOSEBA GOIKOETXEA ERTZAINAREN ALARGUNA\n«Lau urte dira ETAk hiltzeari utzi ziola; pausoak emateko garaia da»\nETAk Joseba Goikoetxea Ertzaintzako sarjentua hil zuen, 1993an. Hala ere, «zubiak eraikitzeko apustua» egina du Rosa Rodero haren alargunak, eta horregatik erabaki du biharko Bilboko manifestazioan parte hartzea: «Bakean bizitzeko beharra daukat».\nSarek antolatutako manifestazioarekin bat egitea erabaki duzu. Zergatik?\nUrte asko dira biktima naizena, eta uste dut argi dagoela planteamendua: indarrean dagoen legedia betetzea, eta gogoratzea lau urte daramatzagula bakean, ETAk utzi duela bortxakeria; beraz, uste dut elkarbizitza batera iritsi behar dugula. Nire ustez, horretara iristeko, halako urratsak egin behar ditugu, saiatuz gizarte osoa elkartzen. Uste dut presoek eskubidea dutela euren herritik gertu egoteko.\nZure kasuan, lehen aldia da halako manifestazio bat babestu duzuna. Zergatik orain?\nAzken urteotan keinu asko egin ditut presoen eskubideen alde. Baina oraingo egoera da lau urte daramatzagula jadanik ETAk hiltzeari utzi ziola, eta uste dut pausoak emateko garaia dela. Entzun dut biktimen aldeko plataforma batek helegitea jarri duela manifestazioaren aurka. Biktimek urteak daramatzagu planteatzen aurrera egin behar dugula, gorrotoarekin ezin dugula bizi; horrez gainera, eskatzen ari garen bakarra da espetxeetako araudia eta indarrean dagoen legedia betetzea, alegia, presoak euren etxetik gertu egotea. Sakabanaketa bere garaian jarri zen martxan, zegoen egoera zehatz batengatik, baina orduko baldintzak ez daude jadanik indarrean.\nBiktima batentzat ez da erraza izango sakabanaketak eragiten duen min eta sufrimendu guztiaz jabetzea.\nNik ikusten dut sufrimendua hor, eta, batez ere, jende askorekin hitz egin ostean. Familia horiek ez dira errudunak. Nork esaten dit niri beharbada nire seme-alaba bat ez zela ETAkoa izango? Edo ondoko bizilagunarena? Senideek, guraso zaharrak askotan, euren seme-alabak ikustera joateko gainditu behar dituzten baldintzak... Eta batek baino gehiagok esango du guk hilerrira joan behar dugula gure senideak bisitatzera. Jakina, badakit, eta ulertzen dut biktima batzuek ez ikustea gauzak nik bezala. Baina nik urte asko daramatzat, eta bakea eta lasaitasuna behar dut. Eta hori egiten ari naiz. Nik banekien nire senarraren aurkako atentatua egin zutenak egunen batean kalera irtengo zirela, eta irten dira. Denbora pasatzen da, eta legea halakoa da. Nik nahi dudana da nire seme-alabek eta bilobek, haietako batzuk bortxakeriarik gabe jaio direnak, herri hau bakean ezagutzea eta lasai hitz egin ahal izatea nahi duten guztiaz. Euskal gizartea prest ikusten dut jauzi hori egiteko.\nZer eskatuko zenieke arduradun politikoei presoen gaia desblokeatzeko?\nNik eskatuko nuke pausoak emateko. Urte batzuetan pauso batzuk eman ziren, baina azken agintaldi honetan ez da ezer egin; areago, atzera egin dute. Gauzak egin behar dira, eta hitz eginez egin behar dira gauza horiek. Ni horren aldekoa naiz.\nNola hartu dute beste biktimek zuk manifestazio honekin bat egin izana? Iritsi zaizu iritziren bat horri buruz?\nNik nire iritziak dauzkat, eta besteenak errespetatzen ditut. Pentsatzen dut jendea egongo dela gaizki iruditu zaiona. Niri kritika txarrak ez zaizkit iritsi, baina prentsa ez dut gehiegi jarraitzen, egia esateko. Badakit jende askori ez zaiola ondo irudituko, baina nik gogo handia daukat lasai bizitzeko, ez pentsatzen egoteko zer gertatuko den edo ez den... Eskatzen dudan bakarra da beste biktimek ere nire jarrera ulertzea, nik haiena ulertzen dudan moduan.\nZubiak eraikitzea da zure apustua. Baikorra zara etorkizunera begira?\nBerez naiz baikorra. Ez banintz baikorra izango, ezingo nuke aurrera egin. Nik uste dut lehenago edo beranduago honi irtenbide bat eman behar zaiola. Euskal gizartea ozen eskatzen ari da pausoak emateko, eta hari dagokio azken erabakia.\nBERRIAn argitaratua (2016/01/07)


Artolazabalek: "Euskadiko hiru espetxeetako arduradunen arteko sareko harremana areagotu dugu" - Justizia Administrazioa Euskadin\nArtolazabalek: "Euskadiko hiru espetxeetako arduradunen arteko sareko harremana areagotu dugu"\n2021(e)ko abenduaren 30a\nEusko Jaurlaritzako Berdintasun, Justizia eta Gizarte Politiketako sailburu Beatriz Artolazabalek euskal espetxeen kudeaketaren lehen hiru hilabeteen balantzea egin du. Azaldu duenez, Eusko Jaurlaritzak talka-plan bat jarri du martxan euskal espetxeetan obra txikiak eginez eta “presoen bizitza hobetzen ari diren ekintza sinpleen bidez”. Patioren bat estaltzetik edo dutxetara joateko ibilbideak hobetzetik, koltxoiak aldatzeraino.\n“Egin dugun beste gauza bat izan da Euskadiko hiru espetxeetako arduradunen arteko sareko harremana areagotzea. Orain arte banako harremana zuten espetxe-erakundeekin. Orain, hiru espetxeak batera doaz eta Justizia Zuzendaritzarekin koordinatuta daude”, esan du.\nSER irrati-katean eskainitako elkarrizketa batean, sailburuak azaldu du espetxeen arloko eskumenak bere gain hartuta, Eusko Jaurlaritzak jarraipena emango diola gizarteratzearen arloan egiten ari zen lanari. Aukerak-en bidez bideratuko du lan hori. “Agentziak lanean jardungo du askatasun gabetuta dauden pertsonentzako prestakuntza-eskaintzaren eta euskal espetxeetan bertan haiek ordaindutako lan bat izateko aukeraren alde”.\nArtolazabalek ETAko presoen hurbilketaz ere hitz egin du, eta gaur egun euskal espetxeetan erakunde terroristako kide diren edo ziren 83 preso daudela esan du. Bere iritziz, ETA desagertu ondoren, salbuespenezko espetxe-politikak jada ez du izateko arrazoirik, eta horregatik ari dira ETAko gero eta preso gehiago euskal espetxeetara edo Euskal Autonomia Erkidegoaren ingurunera lekualdatzen, Barne Ministerioarekin koordinatuta eta betiere presoak hala eskatuta. “Gure espetxeetan beste Autonomia Erkidego batera joatea eskatzen duten presoak ere badaude”, azpimarratu du.\nBiktimekin topaketetan parte hartzeko ETAko presoen eskaerarik dagoen galdetuta, sailburuak esan du “horrelako bilerak daudenean, halakorik balego, diskrezio osoz” egingo direla. Alde horretatik, Artolazabalek azpimarratu duenez, "euskal espetxe-ereduak pertsonak jartzen ditu erdigunean, batez ere biktimak. Horregatik, Justizia Leheneratzailea da lan egiteko oinarria”.\nIrekian argitaratutako prentsa-oharra irakurri ezazu: Artolazabalek: “Euskadiko hiru espetxeetako arduradunen arteko sareko harremana areagotu dugu”.


(«Atbara ibaia» orritik birbideratua)\nنهر عطبرة (ar)\nEtiopia eta Sudan\nKilo 3n 359 m³/s\nTana lakutik 50 km iparraldera (Etiopia)\nAtbara (arabieraz: نهر عطبرة; translit: Nahr 'Atbarah) Afrikako ipar-ekialdeko ibaia da, Nilora isurtzen den azken ibaiadar handia. Etiopiako ipar-mendebaldean sortzen da, Tana lakutik 50 km iparraldera eta Gondarretik 30 km mendebaldera. 805 kmko luzera du eta Sudango Atbara hirian Nilorekin elkartzen da.\nIbaiadar nagusia Tezeké da.\nWikimedia Commonsen badira fitxategi gehiago, gai hau dutenak: Atbara\nOrriaren azken aldaketa: 23 iraila 2017, 22:35.


Sortzaile eta enpresak elkarlanean jartzeko egitasmoa - Zarautz - Zarauzkohitza.eus\nSortzaile eta enpresak elkarlanean jartzeko egitasmoa\nZarauzko Hitza 2019-02-06 11:36\nArtista eta sortzaileei bideratutako formakuntza saioak eskainiko ditu Udal Elkarteak, ezagutza teoriko eta praktikoak uztartuz. Bestalde, enpresek beren barne-prozesuan sormenari lekua egiteko tresnak ere sortuko ditu.\nKultura eta Sormen Industrien sektorea suspertzeko hainbat egitasmo jarri ditu abian azken hiru urteetan Urola Kostako Udal Elkarteak. Aurtengoan, ordea, "jauzi kualitatibo bat" eman nahi izan dute, bestelako sektore ekonomikoetan eragiteko asmoz. Hain zuzen ere, Sormen Industriaren alorra eta eta sektore ekonomiko tradizionalak uztartuko dituen ekimenak jarriko dituzte martxan. "Lankidetza sarea zabaldu, sektore arteko zubiak eraiki eta Industria eta Sormen esparrutik abiatuta, sektore ekonomiko tradizionaletan eragingo duten proiektuak landuko dira, halako proiektuetatik sinergia oso interesgarriak sor daitezkeela uste dugulako".\nEnpresa edo erakundeek identifikatutako erronkak izango dira proiektuaren abiapuntu, eta hoiei irtenbidea aurkituko zaie artista eta sortzaileen lanaz. "Erakundeek ezinbesteko dituzte erantzun berritzaile, praktiko, baliagarri eta eraginkorrak".\nEra berean, UKUEk baieztatu duenez, artista eta sortzaile askok dute beren dohain eta konpetentziak bestelako sektoreen zerbitzura jartzeko interesa eta gaitasuna. "Berrikuntzaren bidea jorratuz, erakunde nahiz enpresen erronkei erantzun bat emateko profil egokia dute". Erakundeen arazo edo erronkei irtenbide eraginkorrak emateko sortzaileek "gaitasun handia" izan ohi dutela baieztatu du Udal Elkarteak.\nEgitasmo berriaren helburu nagusia bi esparruetako eragileei laguntzea da. Sormen Industria alorrekoei tresnak eskaintzea, bestelako sektoreetan lan egiteko aukera zabaltzeko, eta enpresei, beren barne-prozesuan sormenari lekua egiteko.\nFormakuntza artista eta sortzaileentzat\nPrestakuntza eskainiko zaie ekimenean parte hartzeko interesa duten eskualdeko artista eta sortzaileei. Antzeko 300 proiektu ingurutan aplikatu den Conexiones improbables metodologia "arrakastatsuan" oinarrituko dira formakuntzarako.\nTrebakuntzak ezagutza teoriko eta praktikoak uztartuko ditu. Lehenengo, alderdi teorikoari helduko zaio, lau orduko saio batekin. Aurrerago, profil egokienak dituzten bi pertsona aukeratuko dituzte saio praktikoetarako. Horiek, guztira, 24 orduko trebakuntza praktikoa jasoko dute.\nPrestakuntzaren ondoren, sortzaileek aurrez adostutako erronken gaineko esku-hartze ez artistikoei ekingo diote. Prozesuak metodologian adituak direnen gidaritzapean burutuko dira: alegia, bertako sortzaileek uneoro izango dute Conexiones Improbables metodologian esperientzia handia duten tutore bat bidelagun.\nEgitasmoan interesa dutenek izena eman dezakete, baita halako esku-hartzeren baten beharra ikusten duten enpresa edo erakundeek ere. Epea otsailaren 13ra arte egongo da zabalik. Informazio gehiago jasotzeko enpresa@urolakosta.eus helbidera idatzi daiteke edo 943-89 08 08 telefono zenbakira deitu.


Barakaldo - AceBarakaldo\nBarakaldoko elizatea Bizkaiako herrialde historikoan dago; zein Euskadin eta Espainian dagoena. Bilbo Handiko eskualdean, Nerbioiko itsasadarreko eskuinaldean, dago. 100.228 biztanle daukanez (2015. urtean), Bilbo ostean Bizkaiko udalerri jendetsuena da eta probintzia hiriburuetako ostean, laugarrena da.\nUdala industriari esker hazi zen, baina horrek nahasmendu urbanistikoa sortu zuen. Baserri giroko herri batetik industria- hiri batera igaro zen eta ekonomia- jardueraren arabera esparru ezberdinak sortu ziren, bakoitzak bere bereizgarriekin eta berezko izaerarekin.\nDesertu eta Lasesarre: Hauexek dira hiriko gazteenetariko auzo batzuk. Aintzinean industria- esparru degradatua izan zena, gaur egun biztanleri gazte handi batekin bizitegi-gune bihurtu da. Ekainean hango jaietara joan gaitezke.\nLarrea. Arrontegi eta Landaburu: Alde garaienatik ia hiri osoko ikuspegia izatea posiblea da. Hiri erdialdetik gertuko auzoak dira eta haien ostalaritza eta merkataritza establezimenduei esker giro onaz beterik daude. Irailean jaiak ospatzen dute.\nBagatza, Beurko eta Santa Teresa: Beurko eta Bagatzari buruzko lehenengo dokumentuak XVI. mendekoak dira. Gaur egun kontrastez beteriko gunea da non beheko aldeko etxetxoak eta Beurko Berriaren eraikin handi berria ikus daitezke. Bertan ere, Beurko industrialdea dago. Urrian jaiak ospatzen dituzte.\nDone Bikendi eta Ibarreta-Zuloko: Hiriari ematen dion izena auzoa da. Goiko aldean dago eta hiriko ikuspegi ederrak ematen dizkigu. San Eloy ospitalea, San Bizente eliza eta Gernikako Arbola etorbidea inguratzen duen parkea (gure lorategi botaniko zoragarrian amaitzen duena), nabermentzekoak dira.\nArteagabeitia, Zuatzu eta Ansio: Hau da gure guneetatik komertzialetarikoen bat. Arteagabeitia paseotxo bat emanez BEC!-etik, hor ospatzen diren azoka batzuetaz gozatzen, Megapark-eraino joan gaitezke. Irailean beren jaietaz gozatu ahal ditugu.\nErrekaortu eta Kareaga: BEC!-etik paseatuz Gurutzeta ondoan dagoen Errekaortu auzo lasaira helduko gara. Kareagan izen bereko industrialdea aurkituko dugu.\nBasatxu eta Santa Agate: Barakaldo barruan dagoen herria. Gurutzeta auzotik igoz, eta A-8 gainetik igaroz, Basatxura helduko gara. Hau baserriz beteriko auzo txikia da. Bidearen amaieran, Santa Agate baselizara helduko gara, non otsaiaren bian bere erromeria ospatzen da.\nErrekatxo, Ametzaga, Mesperuza, Gorostiza eta Bengolea: Hauek gure txokoetako tradiziozkoenetarikoak dira. Errekaortu eta Gurutzeta ondoan dagoen Gorostiza auzotik Errekatxora helduko gara. Hau Galindo ibai ondoan dagoen etxe partikularrez beteriko gunea da. Hemen Barakaldo inguratzen dituen gailurretara doazen mendi-bide asko daude.\nLutxana, Burtzeña, Munoa, Zubileta, Las Delicias:, Hiri erdialdetik, itsadarra jarraituz eta auzo hauek zeharkatuz, 30 minututan Bilbora oinez hel gaitezke.\nGurutzeta, La Paz eta Llano: Auzo hauek hiriko sortaldean daude. Hemen Gurutzetako Ospitalea protagonista da, estatu mailan erreferentea dena. Jaiak ekainean ospatzen dituzte.\nAuzoetako festa bakar bat ere ez baduzu galdu nahi, jarrai iezaguzu sare sozialetan eta data zehatzetaz eta auzo bakoitzean egingo diren ekitaldietaz ohartaraziko dizkizugu.\nHistorikoki, Barakaldoko ekonomia industrian sostengatu zen arren, gaur egun, ehundaka komertzio, ostalartiza establezimendu eta txiki eta ertain enpresekin zerbitzu sektorean oinarritzen da. Gainera, Max Center eta Mega Park heldu zirenetik inguruko hirietako merkataritza zentroetako kontzentrazio handienetarikoa da. Honek alboko hiriekin komunikazioak hobetu ditu baina, era berean, tokiko negozioei kalteak ekarri dizkie. Horrexegatik, AceBarakaldok egunero gure hiriak komertzioz, tabernaz eta enpresaz beterik jarrai dezan borrokatzen da.\nKirol arloan; futbol, eskubaloi, txirrindularitza, eta beste kirol batzuetako taldeak esistitzen dira. Haien artean ezagunenak dira: Barakaldo Club de Fútbol, zeinek Lehen Mailara igoera- promozioa 50.eneko hamarkadan jokatu zuena; Club Balonmano Barakaldo, zeinek Asobal ligan jokatu zuena; Balonmano Zuazo Femenino, 2007-2008 denboraldian estatuko kategoria gorenera igo zena eta Barakaldo E.S.T., emakumezkoen saskibaloi taldea dena.\nBarakaldora joateko garraio publikoa\nBarakaldo garraio publikoaren bidez oso ondo komunikaturik dago. Metroz, trenez edo autobusez, gure hirira hurbil zaitezke eta erosketak egiten egun zoragarri bat eman dezakezu edota ugariak diren gure establezimendu komertzialetan une atsegin bat igaro ahal duzu.\nBizkaibus: 0654, 3115, 3137, 3122, 3141, 3129, 3338, 3136, 3144, 3336, 3522, 2316, 2326, 3471, 3472 lineak.\nRenfe Aldiriak: C1 (Abando-Santurtzi) eta C2 (Abando-Muskiz) lineak, Lutxana eta Desierto Barakaldo geltokiak.\nMetro Bilbao: 2 linea. Gurutxeta, Ansio, Barakaldo eta Bagatza geltokiak.\nInformazio gehiago: www.txalupa-erandio.es\nAdemás, para viajar por los distintos barrios de Barakaldo, también tenemos el autobús urbano Kbus.\nInformazio gehiago: www.kbus.es


2022/06/16 – Lauaxeta Ikastola\nLauaxetak konpromiso aktiboa hartzen du berdintasunaren aldeko itunean\nZer ondare utzi nahi diegu gure seme-alabei? Hezkuntzaren bidez, eragin positiboa izan dezakegu etorkizuneko gizartean, gure seme-alabak eta haienak (izaten badituzte) biziko diren gizartean. Berdintasunaren eta mundu hobe eta bidezkoago baten aldeko apustua egiten dugu haientzat, baina horiek orain eraiki behar dira. Horregatik, azken ikasturte honetan berdintasunaren arloan lan egin dugu, eta atzo modu aktiboan...\nNazioarteko Batxilergo Dualak, egiten den herrialdeko Batxilergoko diploma ez ezik, High School Diploma ere lortzea dakar. Lauaxetako hainbat ikasle aukera hori aukeratzen dute, eta zenbaitek ondo aprobetxatzen eta gainditzen erakusten dute. Besteak beste, Paule Etxebarria Ealo, Lucas Lizarralde Regidor, Izaro Ulloa Garcia, Ane Iglesias Miño, Ane Bilbao Olabarri, Naroa Brazalez Bernal, Leire Ibarra Arteche eta...


Merkaturatzen dituzten produktu eta zerbitzuei buruzko tekniketan asko dakite erakundeek; baina sormenaren indarraren eta honek berrikuntzarekin duen harremanaren ezagutza urria dute.\nIZINKERREK benetako arazo eta erronkei aplikatutako metodologia sortzaileak praktikan jartzeko aukera eskaintzen die erakundeei. Berrikuntza-proiektuen sorburu diren ideia baliotsuak sortzeko metodologiak eta inguru egokia eskaintzen ditugu.\n“Laguntza sortzailea” kontzeptuan oinarritzen da gure zerbitzua, eta hiru fasetan banatzen da. Bezeroarentzat haren erakundean balioa sortzeko babesa izan nahi dugu, sormenaren, ideien, eta horiek abian jartzearen bidez.\nErakundeetako buruei zuzendutako sentsibilizatze-ikastaroak eta jardunaldiak antolatzea.\nLangileek ardurak beren gain hartzeko, eta berrikuntzarako ideiak emateko, sormena lagungarria dela azaldu nahi diegu erakundeetako arduradunei.\nErakunde bateko taldeentzako prestakuntza-tailerrak antolatzea, benetako arazoak edo erronkak lantzeko.\nBezeroak ariketa pilotu bat egin dezake bere erakundeko talde batekin, sormen-kultura ezartzeak ekar ditzakeen aukerak ikusteko.\nSormen-kultura ezartzea bide hauek erabilita: autogestionatutako ideiagintza-taldeak, sormena sustatzeko figurak, asmakuntzak eta erronkak sortzeko kanalak, eta proiektu berritzaileak abian jartzeko taldeak.\nZehaztutako zerbitzuak osagarriak dira, eta ezarpen egoki baterako beharrezkoa da mailaz mailako bilakaera, sentsibilizaziotik sistematizaziora. Prozesuaren fase bakoitzak enpresari balioa dakarkiola ulertzen dugu.


Zaraitzuko Ibaxa | Historia\nEuskaraz "sahats" arbola baten izena da. Badirudi sahats lur zabalak, Zaraitzuak alegia, ibaxari eta ibaiari izena eman diola.\nZaraitzuko Ibaxeko jatorriari eta garapen historikoari buruzko lehen albisteak VIII mendekoak dira, artzaintzan ziharduen euskal tribu bat alderdian finkatu eta laster kristautu zenean. Amankomun zentzu handia zuen erkidego hura, beren herri-hondakinak oso definituak zituena, kontseiluetan laster antolatu zen.\nIbaxa Iruñeko Erreinuaren parte izatera pasa zenean, IX mendearen amaieran, bere autonomia politikoa galdu zuen; lehenengo "tenenzia" bat eta XIII mendetik Zangotzako Merindadeko "almiradío" edo "bailío" bat eratu zuen, baina bere sistema administratibo berezia gorde zuen.\nHerri bakoitzeko dermioak eta Ibaxeko Unibertsitatekoak ez ziren XI menderarte ezberdindu. Kontseilu dermioak diezmoak kobratzeko finkatuak zeuden zargalketa parrokialetatik ezarri ziren. XIV mendean banaketak egiteko eta zergak kobratzeko hiru "Quiñoiak" jaio ziren, eta oraindik ere Ibaxa horrela banatuta dago: Aldegaña edo Otsagabiako quiñoia, hiri honen buru soilik dena; Errarteako quiñoia, Espartza, Ezkaroze eta Eaurta hiriak hartzen dituena; eta Atabeako quiñoia, beste hamaika hiriek osatzen dutena: Galozek, Gorzak, Ibiltzietak, Izizek, Igarik, Itzallek, Itzaltzuk, Orontzek, Erripaldak, Sartzek eta Uskartzek.\nXVI mendeko zaraitzuarrek beren orduko noblezia erakusten zuen harmarria eduki nahi zuten. Hori dela eta, 1564ean erregearengana jo zuten, beren nahia aztertuko duena nahiz eta aitonen semeak kontra edukitzean pribilejioa ematea atzeratu zuen.\nAzkenean 1566 urteko maiatzaren 6an pribilejioa ematen zaie egindako merituak eta Frantziarekin muga egiten zutela kontutan hartuz, dokumentuan esaten den legez. Aurrerantzean zaraitzuarrek beren kaperetan Felipe IIak emandako arma erakuts ahal zitzaketen, etsaiek inguratutako abeltzantzan ziharduen herriaren sinbolo bezala:\n"Urre koloreko azkazalak dituen kororik gabeko otso beltza eta urre koloreko adarrek zeharkatzen duten zilar koloreko arkumea ahoan, pribilejioak otoitz egiten duenaren arabera".\nData honetatik aurrera, Nafarroako nobleziaren lege serioek Ibaxean jatorria zutenei eta bertan bizitzen zirenei Kaparetasun Agiriak eskuratzea baimendu zuten.Blasoi hau Zaraitzuko Ibaxeko herri guztiena ere bada. Ibaxeko hainbat etxetako ormetan agertzen da honako harmarria.


EEEk 21,7 milioi €-ko diru-laguntzak kudeatu zituen 2012. urtean | Bidelek\nEEEk 21,7 milioi €-ko diru-laguntzak kudeatu zituen 2012. urtean\nEnergia-eraginkortasuna, itsas energiak, baso-biomasa eta mugikortasun elektrikoa izan ziren EEEren jarduera nagusiak aurreko ekitaldian\nGuztira, 3.900 eskaerari erantzun zioten diru-laguntzek, batik bat energia-aurrezte eta -eraginkortasunaren arloan, eta garraio eta mugikortasun eraginkorrei dagokienez.\n80 ibilgailu elektriko erosteko laguntza eman zuen, eta ibilgailu-mota horiek kargatzeko 164 puntu daude guztira Euskadin dagoeneko; horietatik, 102 pribatuak eta beste 62 publikoak.\nBerriztagarrien alorrean, biomasa eta trukaketa geotermikoari lotutako instalazioak nabarmendu behar dira. Gainera, bimep proiektuaren baimen administratiboak lortzeko faseak amaitu dira, eta, horrenbestez, instalazio-obrak amaituko dira 2013n.\n2012ko ekitaldian Energiaren Euskal Erakundeak garatutako jarduerak ekitaldi horri dagokion urteko txostenean jaso dira, eta han zehaztu dira inbertsioak sustatzeko jarduerak, gauzatzen ari diren proiektuak eta laguntza-programak. Ekitaldian gauzatutako lan horietan guztietan eragina izan dute 3E2020 Euskadiko Energia Estrategia onartu izanak eta Eusko Jaurlaritzako Ekonomiaren Garapen eta Lehiakortasuneko sailburu Arantza Tapia EEEko presidente izendatu izanak.\nBestetik, Euskadiko industriaren energia-kontsumoa jaitsi egin da 2012an; izan ere, kontsumo elektrikoak % 7 egin zuen behera, 2011n izandakoaren aldean, eta krisia hasi zenetik % 17,5eko jaitsiera metatu da. Gas naturalaren kontsumoak, aldiz, % 6,5 egin zuen gora, bi urtez behera egin ondoren. Eta gauza bera gertatu da A gasolioarekin, eta horrek eragin du erregaien kontsumoa % 5,7 handitzea.\nEnergiaren testuinguru horretan, energia-eraginkortasuna eta energia berriztagarriak sustatzeko EEEren laguntza-programek 21,7 milioi euro jarri zituzten, laguntza-programa guztietara aurkeztu ziren 3.900 eskaerei baino gehiagori erantzuteko. Bai emandako diru-laguntzen bolumenari erreparatuta (9,9 milioi euro) bai aurkeztutako eskaera-kopurua aintzat hartuta, industrian eta eraikinetan energia-eraginkortasuna sustatzeko diru-laguntzak gailendu dira, 1.400 eskaera izan baitira guztira. Garraioa eta mugikortasun eraginkorra bultzatzeko laguntza-programa izan zen bigarren epigrafea, 1,9 milioi euroko aurrekontua eta 1.102 eskaera izan baitzituen; programa horretan biltzen dira Euskadiko mugikortasuna hobetzeko eta ibilgailu elektrikoa sustatzeko egindako ahaleginak.\nEnergia berriztagarriak garatzeko proiektuei dagokienez, nabarmentzeko moduko zenbait egitasmo aipatu behar dira; esate baterako, Bizkaiko Armintzako kostaldearen aurrean kokatuko den bimep proiektu batek, itsas energien bihurgailuak probatzeko eta erakusteko eremu baten instalazioak hain zuzen, arin egin zuen aurrera egitasmoa gauzatzeko behar diren baimen administratiboak bideratu edo tramitatu ondoren. Gainera, Bimep SA sozietate publikoa sortu zen, Energiaren Euskal Erakundearen (% 80) eta IDAE Energia Dibertsifikatu eta Aurrezteko Institutuaren (% 20) partaidetzarekin. Instalazio-lanak egiten jarraituko dituzte 2013. urtean, eta ekitaldi honetan amaitzea espero dute.\nEra berean, aipatzekoa da baso-biomasaren energiari eman zaion bultzada ere, sektoreko zenbait eragilerekin izan den lankidetza garrantzitsua izan baita udal-mailan bero-sareak sustatzeko eta ebaluatzeko. Biomasa energia-iturri ugaria da gure basoetan, eta, beraz, Euskadin energia hori erabiltzeak aukera handia ematen du Europako iparraldeko herrialdeetako biomasaren ustiapenaren garapen-mailara heltzeko.\nBestetik, Euskadin aurrerapausoak ematen ari dira tenperatura baxuko geotrukaketaren bidez eraikuntzak klimatizatzeari dagokionez. Laguntza-programei esker, horrelako 80 instalazio baino gehiago bultzatu dira; guztira, 1.600 kW-eko potentzia instalatua.\nGarapen teknologikoari dagokionez, esan behar da garraioaren elektrifikazioaren alorrak hedapen handia izan duela 2012ko ekitaldian. EEEk eman dituen laguntza-programek posible egin dute 80 ibilgailu elektriko erostea; gainera, horiek kargatzeko azpiegitura hedatzen eta handitzen ari da, eta 2012an kargatzeko 164 puntu daude dagoeneko Euskadin, 102 pribatuak eta 62 publikoak. 2012ko uztailean, Ibilgailu Elektrikoaren Mugikortasun Zentroa sortu zen Vitoria-Gasteizen, zeinaren helburua baita herritarrak garraiobide-mota eraginkor horretara hurbiltzea. Zentro horretan, ibilgailu elektrikoak erakusteko areto bat dago, proiekzio-gela bat eta ibilgailuak nola kargatzen diren erakusteko zenbait puntu daude.\nEusko Jaurlaritzak eta Iberdrolak sustatutako Bidelek Sareak proiektuak Bilboko eta Portugaleteko hiri-eremuetan sare adimendunak instalatzen eta martxan jartzen jarraitu zuen, eta, 2013aren amaieran, 82.000 elektrizitate-kontagailu digital zituzten martxan, bai eta maila desberdinetako 360 transformazio-zentro. Lanek aurrera jarraituko dute aurten, eta 2014an 230.000 kontagailu adimendun instalatuta izatea dute helburu. Gainera, puntako teknologia elektrikoan euskal industriaren ahalmenak erakusteko helburuarekin egindako erakusketa-aretoa ustiatzen hasiko dira.\nazaroa 26, 2013


Kartoizko musikaren erritmoan - Uriola.eus\nEgitasmo zabala eta anitza da kartoi bandarena, eta partaideen artean ere ezaugarri horiek islatzen dira. Izan ere, adin guztietako jendea batu da, ume nahiz heldu, gazte zein nagusi. Eta, horrez gain, musika arloan esperientzia izatea ere ez da muga izan. Hala, badaude sekula ere musika ikasketarik jaso ez dutenak, luzaroan jo izan dutenak… denetarik. Sei asteko tailerra da, eta azken saioa aste honetan izango da. Izan ere, larunbat honetan, abenduak 11, Gau Irekiaren baitan jendaurreko emanaldia eskainiko dute Mariaren Bihotza plazan, 18:30ean. Antzinako kartoi banden antzera, jantziren bat ere prestatu nahi dute egun horretarako, “talde itxura” emango diena.\nTxaranga Urretabizkaiaren proposamenean du jatorria egitasmoak. Txaranga hori duela bost urte sortutako proiektua da, musika ulertzeko molde konbentzionaletik ihes egiten duena, esperimentazioa eta taldeko jarduna oinarri. Hala azaldu du Jon Mantxik, egitasmoaren sortzaile eta kideetako batek: “Gure funtzionatzeko modua honelakoa izan ohi da: norbaitek gauza bat esaten du, askotan txantxa modura, eta, maiz, proposamen horiek aurrera eraman eta gauzatu egiten ditugu”. Gaineratu duenez, jo ohi dituzten piezak “instrumentu batekin bi doinu ateratzeko gai den edonork” interpretatzeko modukoak dira. Bada, jardun hori jendearengana zabaldu nahi izan dute, kartoi banda baten formatuan.\nElkarlana da funtsa\nProiektu honetan, baina, Txaranga Urretabizkaiako kideak ez dabiltza edukiak azaltzen edo irakasle lanetan. Izan ere, beraientzako ere kontu berria da hau, eta kartoia eta eguneroko materialak (plastikozko tutuak, inbutuak…) erabilita instrumentuak ezerezetik sortzetik hasi eta banda gisa emanaldi bat prestatzerainoko prozesu guztia prestatzen dihardute parte-hartzaile guztien artean. “Ez gara luthierrak, eta ez daukagu esperientziarik instrumentuak sortzen, eta guretzat ere erronka izan da. Orduan, ahal izan duguna egin dugu. Batzuetan internetetik hartu ditugu ideiak, beste batzuetan, geneukan materialarekin probak eginez joan gara, batek egin duena gustatu bazaigu elkarri kopiatu diogu… Eta, ondoren, instrumentu horiek zer nolako soinuak egiteko gai ziren probatu dugu”, azaldu du Mantxik. Hala, azken saioan piezak prestatzeko lanetan hasi ziren jada.\nAitortu dute egin dituzten instrumentuak “prekario samarrak” direla oro har, eta batzuekin doinu bakarra edo pare bat soilik jo daitekeela, baina, bestalde, oro har tinbre nahiko ezberdinak lortu dituzte, eta horrek eskaintzen dizkieten aukerak baliatuko dituzte, konposizioak horren arabera moldatuta. Eskura dituzten baliabideekin ahalik eta emanaldirik osatuena eta dibertigarriena prestatuko dute, hortaz. Kartoi bandaren ibilbidea larunbatetik aurrera luzatuko ote den galdetuta, gauzak nola datozen ikusiko dutela dio Mantxik, baina ate hori irekita daukate.\nTxaranga Urretabizkaiak, gainera, liburua argitaratu du berriki, Partiturak/s izenekoa, Popurrit argitaletxearen eskutik. Durangoko Azokan daukate salgai egunotan, eta asteburuan aurkezpen ekitaldia egin dute.\nMusika sortzeko era libre hori jendeari zabaltzeko asmoari jarraitzen dio pandemia garaian sortu duten argitalpen honek ere. Orain arte erabili dituzten testu partiturak bildu dituzte, eta hor ikus daitezke, nolabait ere, txarangaren “tripak” eta sortzeko orduan darabilten funtzionamendua; “Hau da, gero kontzertuetan ikusten dena nondik datorren, ze jarraibide edo pauta erabiltzen ditugun”, azaldu du Jon Mantxik.\nHala, bizi-bizi dago txaranga, ez baitira gutxi azkenaldian esku artean dituzten egitasmoak. Emanaldiei dagokienez, atzeratu egin behar izan dituzten emanaldi pare bat urte hasieran egingo dituztela eman dute aditzera.


Protagonistak | neskatoak.eus\nAnttoni Altzugarai Mitxelena\nLesakako Katazpietxeberri baserrian sortua (1945), 16 urtetik 19ra Lesakako etxe batean egon zen neskato, interna, eta 19 urterekin joan zen Urruñara, 1964an. 3 etxe desberdinetan aritu zen lanean, tartean Urtubiko gazteluan, Juanita bere ahizparekin batera. 8 urte inguru egin zituen bertan lanean. Gurasoak zaintzera etortzeko utzi zuen lana. Sortetxean bizi da.\nJuanita Altzugarai Mitxelena\nLesakako Katazpietxeberrin baserrian sortua (1941). 16 urtetik 22ra neskato aritu zen Lesakako etxe batean, interna. Ahizpa eta biak garai berean joan ziren neskato, 1964ko apirilean. Azkaingo etxe batean urte eta erdi egin zuen, handik Urtubiko gaztelura joan zen. 7 urte egin zituen denetara, ezkontzeko lana utzi zuen arte. Lesakako Antoiu karrikan bizi da.\nJoxepa Altzugarai Lazkano\nArantzako Kapallenea etxean jaioa (1930). Hendaiako Terminus hotelera joan zen 25 urterekin, eta 20 urte egin zituen bertan. Hura itxi, eta Hendaiako La Gitanilla hotelera joan zen, eta jubilatu bitarte bertze 20 urte egin zituen.\nCarmen Altzugarai Lazkano\nArantzako Kapallenea etxean jaioa (1935). Hendaiako Terminus hotelera joan zen bi urtez sasoia egitera, ahizpak lan egiten zuen hotelera.\nCrucis Apeztegia Gortari\nEtxalarko Bordaberrin jaio zen (1938). Zugarramurdiko borda batean bizi ondotik, Urdazubin pasa zuen haurtzaroa eta gaztaroa, ezkondu arte. Geroztik Zugarramurdin bizi da. 17 urterekin uda batean Azkaingo Arginenea etxean aritu zen lanean. 18 urteak bete aitzinetik, Akizera joan zen lanera. Hango bi etxetan aritu zen lanean, ia 4 urtez.\nMaittere Arribillaga Danboriena\nEtxalarren sortua, karrikan (1939). Donibanen sasoia egiten zuen, eta neguan Parisera joateko aukera sortu zitzaion. 3 urte egin zituen Parisen lanean. Neskato-lana utzi eta denda ireki zuen ahizparekin Irunen. Bertan bizi da gaur egun.\nMikela Goienetxe Danboriena\nMaittereren lehengusina, Etxalarko Antxurneko borda baserrian jaioa (1934). Bidarten sasoi bat egin zuen, eta bertze hiru Donibaneko Kapagorri hotelean. Ezkontzeko utzi zuen neskato-lana, eta denda ireki zuen Irunen, senarrarekin batera.\nPakita Burguete Iratzoki\nBeran jaioa(1934), 15 urterekin Berako Txurrutera joan zen neskato, eta handik Donibanera. Mendiz joan zen, anaiak lagunduta. Denbora guti eman zuen Ana Baita etxean. Handik Xanienea etxera joan zen. 10 urte egin zituen bertan. Etxe hartan ezagutu zuen bere senarra, Primo, maitrea eta txoferra zena. Ezkondu ondotik, Angelura joan zen, Etxanienea etxera. 5 bat urte egin zituen bertan.\nSagrario Goñi Mitxelena\nArantzan Pittia etxean jaioa (1948). 8 hilabeterekin Berara etorri zen, eta bertan bizi da. 14 urterekin Foixera joan zen neskato. 3 urte egin zituen bertan. Handik Angelura joan zen, eta Urruñan, Zokoan eta Hendaian aritu zen gero, 21 urteak arte.\nCarmen Indaburu Larrondo\nZugarramurdiko Guantxean sortua (1934), eta bertan bizi izan da beti. 16 urterekin Azkaingo Arginenea etxera joan zen, uda batez lan egitera, eta 17 urterekin Baionara. Hiru urte pasatxo egin ondotik, Biarritzeko bertze etxe batera joan zen, eta han ere bertze hiru urte egin zituen. Ezkontzeko utzi zuen lana.\nPakita Iratzoki Beratsain\nBeran jaioa (1927), Itzea auzoko Antxunetxeberria etxean. Beran neskato aritu ondotik, 25 urterekin mendiz joan zen Donibanera. Hilabete egin zuen Donibaneko hotel batean, eta ondotik, 40 urte Ziburuko Elkano etxean. Beran bizi da.\nFelisa Irungarai Inda\nAmaiurko Mattineko baserrian sortua (1944). 14 urterekin Larresorora joan zen haurtzain. Hilabete bat egin zuen, eta gero, sasoia egitera joan zen Itsasuko Gernika hotelera. 19 urteak arte sasoiko lana egin zuen bertan. 19 urterekin Biriatuko Lekuona hotelean hasi zen, sasoia egiten, eta urtean zehar asteburuetan. 23 urteak bete arte aritu zen neskato lanetan, hoteletan beti, ezkondu arte.\nRamoni Tapia Goñi\nLesakako Beko Errotan sortua (1948). Lesakan haurtzain aritu ondotik, 15 urterekin Irunera joan zen neskato, 18 urteak arte. Lesakako lantegian lanean hasi zen, baina urtebete egin ondotik, Urruñara joan zen lanera. Bi urte eta erdi egin zituen Ortuzarrena etxean.\nMari Carmen Tapia Goñi\nLesakako Beko Errotan jaioa (1952), Beran bizi da. 12 urterekin neskato aritzen zen Lesakako etxe batean, eta arratsaldetan eskolara joaten zen. 15 urterekin interna joan zen Irunera, eta 17rekin Donibanera. 4 urte egin zituen Telesforo Monzonen etxean, lehenbiziko biak ahizpa Olivarekin batera.\nInma Uranga Telletxea\nZugarramurdiko Katalenea etxean jaioa (1950), Beran bizi da gaur egun. 16 urterekin Dantxarineako etxe batera joan zen neskato. Bi urte eta erdi egin zituen bertan, eta handik Ezpeletako etxe batera joan zen. Hiru urte bertan egin ondotik, Biriatuko jatetxe batera joan zen. Han tratua hain txarra zenez, alde egin zuen, eta Biarritzeko L’Ocean hotelean aritu zen ezkondu arte, bertze hiru urtez.


166/2019 FORU AGINDUA, azaroaren 4koa, Lehendakaritzako, Berdintasuneko, Funtzio Publikoko eta Barneko kontseilariak emana, Nafarroako Foru Komunitateko Administrazioaren eta haren erakunde autonomoen eremuko lanpostuetan desgaitasuna duten pertsonen sarrera sustatzeko batzorde mistoko kideak izendatzen dituena. - Nafarroako Aldizkari Ofiziala - Legegintza - VLEX 827031857\n166/2019 FORU AGINDUA, azaroaren 4koa, Lehendakaritzako, Berdintasuneko, Funtzio Publikoko eta Barneko kontseilariak emana, Nafarroako Foru Komunitateko Administrazioaren eta haren erakunde autonomoen eremuko lanpostuetan desgaitasuna duten pertsonen sarrera sustatzeko batzorde mistoko kideak izendatzen dituena.\nUztailaren 31ko 53/2006 Foru Dekretuaren bidez Nafarroako Foru Komunitateko Administrazioaren eta haren erakunde autonomoen eremuko lanpostuetan desgaitasuna duten pertsonen sarrera sustatzeko batzorde mistoa sortu zen.\nForu dekretu horren 2.2 artikuluak ezartzen du batzordea kide hauek osatuko dutela:\n“Nafarroako Foru Komunitateko Administrazioko eta haren erakunde autonomoetako lanpostuetan ezintasunak dituzten pertsonen sarrera sustatzeko batzorde mistoa ondoko kideek osatuko dute. Lehendakaritza, Justizia eta Barne kontseilariaren foru agindu bidez izendatuko dira, ondotik zehazten diren unitate organikoetako edo entitateetako arduradunek proposaturik:\nFuntzio Publikoko Zuzendaritza Nagusiko hiru ordezkari; haietako bat lehendakari arituko da eta bestea idazkari.\nGizarte Ongizate, Kirol eta Gazteria Departamentuko hiru ordezkari.\nHezkuntza Departamentuko ordezkari bat.\nOsasunbidea-Nafarroako Osasun Zerbitzuko ordezkari bat.\nNafarroako Enplegu Zerbitzuko ordezkari bat.\nGizarte Ongizate, Kirol eta Gazteriako kontseilariak hautatutako hiru ordezkari, ezintasunak dituzten pertsonen Nafarroako erakundeek edo entitateek proposaturik.\nNafarroako Administrazio Publikoen zerbitzuko funtzionarioen negoziazio mahai orokorrean parte hartzen duten sindikatuek proposatutako bi ordezkari.”\nAipatutako unitate organiko edo entitate horietako arduradunek beren proposamenak egin dituztenez, bidezkoa da Nafarroako Foru Komunitateko Administrazioaren eta haren erakunde autonomoen eremuko lanpostuetan desgaitasuna duten pertsonen sarrera sustatzeko batzorde mistoko kideak izendatzea.\nHorrenbestez, Nafarroako Foru Komunitateko Administrazioari eta foru-sektore publiko instituzionalari buruzko martxoaren 11ko 11/2019 Foru Legeak, Lehendakaritzako, Funtzio Publikoko, Justiziako eta Barneko Departamentuaren egitura organikoa ezartzen duen irailaren 9ko 198/2015 Foru Dekretuak eta Nafarroako Foru Komunitateko Administrazioko eta haren erakunde autonomoetako lanpostuetan ezintasunak dituzten pertsonen sarrera sustatzeko batzorde mistoa sortu zuen uztailaren 31ko 53/2006 Foru Dekretuak emandako eskudantziak erabiliz,\nNafarroako Foru Komunitateko Administrazioko eta haren erakunde autonomoetako lanpostuetan desgaitasuna duten pertsonen sarrera sustatzeko batzorde mistoko kide izendatzea honako hauek:\nAmaia Goñi Lacabe andrea, Funtzio Publikoko zuzendari nagusia, batzordeko burua izanen baita; María Pilar Goñi Muro andrea...


Bosgarren postuan kokatu da Enbata - Zarautz - Zarauzkohitza.eus\nBosgarren postuan kokatu da Enbata\nAiora Larrañaga Solaberrieta 2017-06-27 10:49\nA post shared by zarautzarraun (@zarautzarraun) on Jun 24, 2017 at 11:03am PDT\nLehen hitzordua Portugaleten (Bizkaia) izan zuten gizonezkoek, larunbatean. Donostiarra nagusitu zen norgehiagokan, eta Zumaiako trainerua (20:08.77) hirugarren sailkatu zen, Santurtziren atzetik; bosgarrena izan zen Getaria (20:22,69), zazpigarrena Zarautz (20:38,72), eta hamabigarrena iritsi zen Orioko bigarren trainerua (20:38,72).\nIgandean, Getarian jokatu zuten estropada, eta Donostiarrak irabazi zuen bandera; eskualdeko taldeen artean, Zumaiako Telmo Deun izan zen azkarrena, 22:02,32 denbora behar izan zuen estropada amaitzeko. Ontzi hori bosgarren sailkatu zen, baina oso gertu izan zuen seigarren iritsi zen Zarautz, 33 ehunenekogatik hartu zion aurrea.\nLigako lehen estropadaren harira, ZAEko batzordeko kide Gaizka Garmendiak aipatu zuen moduan, «lehia polita» dago eskudealdeko ontzien artean, oso parekatuta daudelako; denboraldian zehar norgehiagoka estuak ikusteko aukera izango dute arraunzaleek. Igandean, Zumaia bosgarrena izan zen, Zarautz seigarrena, Orio B (22:11,14) zazpigarrena eta Getaria zortzigarrena (22:17,07).\nKAE 1 ligako sailkapen nagusiari dagokionean, Zumaia laugarren postuan kokatu da 25 punturekin, eta ohorezko txandan ari da lehian Donostiarra, Santurtzi eta Lekeitiorekin batera. Dena dela, gertu du Zarauzko trainerua, 23 punturekin sailkapenean bosgarrena dago.\nHurrengo estropada larunbatean jokatuko dute, Zumaian.


Hitz gakoen bidez / Mots clés : mari\nHartzak leku garrantzitsua du Pirinioetako herrien kulturan, eta usu atzematen da kondaira eta besta ezberdinetan. Alta, etsai handia ere izaten ahal da artzainentzat : eztabaida handia da hartza berreskuratu nahi dutenen eta nahi ez dutenen artean.\nBaionako mediatekan egin mintzaldi honetan, Migel Mari Elosegi basozain eta biologo leitzarrak hartza zer den, zer leku duen gure kulturan eta zein den bere egungo egoera aipatzen dauku.\nIraupena / Durée : 06:14\nData / Date : 9/06/15\nAña Mari … euskara eta maratoiak (AEKko ikasleak).\nAEKrekin « Xede » euskarazko formakuntza segitu duten heldu talde baten bisita ukan dugu gure estudioetan. Mikroak ideki ditugu eien ibilbidea eta zaletasunak ezagutzeko ...\nAldi honetan : Aña Mari, Hazparneko Haurtzaindegiko arduraduna eta maratoilari amorratua.\nMusika : Mix6T « Afrika »\nIraupena / Durée : 05:01\nNire amets haundiena (Patrick, Agnès, Céline, Aña Mari, Sandra eta Cécile)\nHazparneko AEK-ko ikasle diren Patrick, Agnès, Céline, Aña Mari, Sandra eta Cécile hurbildu zaizkigu estudioetara, haien burua aurkeztera. Bide batez, bakoitzak dituen ametsak aipatuko dizkigute.\nIraupena / Durée : 41 :23\nZuzenean : « beste Euskal musika tresnak » 2/2 (Juan Mari Beltran Hirukotea)\nBaionan, 2013 abuztuan grabatutako emanaldi honetan, euskal herri musikaren kantu, doinu, dantza eta gure soinu-tresnen hotsen bitartez euskal herri musikaren zenbait alderdi erakustea izan dute helburu « Juan Mari Beltran Hirukoteak ».\nBigarren parte honetan (2/2) ondoko musika tresnak entzuten ahalko dituzue : Txalaparta, Dultzaina, Trikitixa, Txistu, Danbolina, Alboka, …\nIraupena / Durée : 35 :28\nData / Date : 3/09/13\nZuzenean : « Euskal musika tresnak » 1/2 (Juan Mari Beltran Hirukotea)\nLehen parten honetan (1/2) ondoko musika tresnak entzuten ahalko dituzue : Ttakun Ttan Ttakun, Arrabita Rabel, Zarrabetea, Txanbela, Xirula eta Ttun Ttuna, Tronpa Musigitarra eta Xirularru Bota.\nAEKrekin « Xede » euskarazko formakuntza segitu duten heldu talde baten bisita ukan dugu gure estudioetan. Mikroak ideki ditugu eien ibilbidea eta zaletasunak ezagutzeko... Aldi honetan : Aña Mari, Hazparneko Haurtzaindegiko arduraduna eta maratoilari amorratua. Musika : Mix6T « Afrika » Jatorria :...\nHazparneko AEK-ko ikasle diren Patrick, Agnès, Céline, Aña Mari, Sandra eta Cécile hurbildu zaizkigu estudioetara, haien burua aurkeztera. Bide batez, bakoitzak dituen ametsak aipatuko dizkigute. Jatorria: Radiokultura\nBaionan, 2013 abuztuan grabatutako emanaldi honetan, euskal herri musikaren kantu, doinu, dantza eta gure soinu-tresnen hotsen bitartez euskal herri musikaren zenbait alderdi erakustea izan dute helburu « Juan Mari Beltran Hirukoteak ». Bigarren parte honetan (2/2) ondoko musika tresnak entzuten ahalko...\nBaionan, 2013 abuztuan grabatutako emanaldi honetan, euskal herri musikaren kantu, doinu, dantza eta gure soinu-tresnen hotsen bitartez euskal herri musikaren zenbait alderdi erakustea izan dute helburu « Juan Mari Beltran Hirukoteak ». Lehen parten honetan (1/2) ondoko musika tresnak entzuten ahalko...


Santiago Apostoluaren baseliza Lekerika auzoan, Illuntzar mendiaren hegal batean, artez inguratuta, Santixagoko zelaia deituriko lekuan eta Oruta (Orueta) baserri-etxetik gertu kokatuta dago.\nEraikina Hego-ekialde – Ipar-mendebalde orientatuta dago. Oin-plano karratua (9,90 x 8,15 m) du. Hormak harlangaitz diskretuan eginda daude. Albo batean eta aurrealdean zurituta dago. Beste alboan eta atzealdean ez. Ertzak harlanduan eginda daude. Bere fabrika kalitate onekoa izan arren karearekin estalita dago. Ezaugarri horiek eta barnera sartzeko ateak duen ojiba-itxurako arkuak historialarien aburuz eraikin hau sailkatzeko elementu nabarmenak dira. Beraz, XV. eta XVI. mendeen artean koka daitekeen eraikin hau gotiko-errenazentista da.\nHiru isurialdeko teilatua du. Bao bakarreko kanpai-horma, kanpaiarekin, eta burdinazko gurutzea gainean.\nArkupeak babesten duen sarrerako baoa ojiba-itxura du eta egurrezko atearekin ixten da. Atean, barnea begiratzeko neurri txikiko zulo bi ditu. Eskuman, kareharrian egindako garrantzi berezirik gabeko mentsula ere badu. Ezkerrean, Ereñoko kareharri gorrian egindako erdi-zirkuluaren itxurako ur bedeinkaturako ontzia dago. Gainean, horman itsatsita, oin luzeko gurutzea dago eta bere inguruan inskripzio bat dago (bere egilea izan zen Jose Uriguen Aitarena seguruenez).\nSarrerako arkua gurutzatu eta gero gezi-leiho batetik sartzen den argiarekin argiztatutako nabe bakarreko kapera batekin topo egingo dugu. Gezi-leihoa, barnetik, bao karratuarekin inguratuta dagoenez kaperara indar handirik gabeko argia sartzen da. Egurrezko zoladurarekin aldareko mahaira helduko gara. Oso apala da. Bere gainean era bereko Ikazuriagako San Kristobalen eta Akordako Santa Katalinaren egurrezko erretaula txikia gainjarrita dago. Gainean, gurutzea du. Bertan, irtengune txiki batean, Fatima birjinaren irudi polikromatu txikia dago. Aldarearen albo bietara egurrezko altzari apal bi daude. Bata, ezkerrean mahai txikia eta, bestea, eskuman, material bereko kutxatzartxoa dago. Amaierako horman, erretaula txikiaren alde bietara, bi margo-lan txiki daude. Ezkerrean Pio X Aita Santuarena eta Mariaren Bihotz Sakratuarena, eta eskuman Jesusen Bihotz Sakratuarena eta Santiago Apostoluarena.\nBere artapen-egoera txarra da. 1982an konpondu zen. Udalak, materialak, eta, herritarrek, eskulana, jarri zituzten.\nBaseliza honen aipamen historiko bakarrak Nabarniko herritar batzuek agindutako limosnak eta mezak dira. XVI. mendean, baseliza honekin batera, San Kristobalen baseliza aipatuta agertzen da.


smart.radiotraining.org » MIKROFONOEN ETA ENTZUNGAILUEN TEKNIKA\nMIKROFONOEN ETA ENTZUNGAILUEN TEKNIKA\nPartehartzaileak mikrofono eta entzungailuen erabileran trebatzeko balio du ariketa honek.\nKalitatezko grabaketak bermatzeko, mikrofonoen eta entzungailuen erabilera zuzena ezagutzea.\nJakintza eta trebakuntza jasoko dute partaideek honakoez: a) entzungailuen erabilera zuzenaz b) mikrofonoaren erabileraz\nMikrofono eta entzungailuen erabileraren trebakuntza praktikoa izatea.\nFormakuntza gela eta/edo estudioa..\nMikrofono mota ezberdinak, entzungailuak, grabagailu eramangarriak, sarbideak mikro eta entzungailuentzat estudioan.\nHezitzailearen sarrera: labur, tarte bat eskaini entzungailuei; azaldu erabiltzaile eta profesional mailako entzungailuen arteko aldea, eta horien garrantzia soinuaren monitorizazioan. Hezitzailearentzat informazioa: emititzeko programak ekoizterakoan beharrezkoa da entzungailu handiak erabiltzea. Honek soinu mailaren monitorizazio lanetan lagunduko zaitu, entzuleek adituko dutena ahalik eta kalitaterik onenaz eskaintzeko. Entzungailuak jantzita mikrofonotik datorren soinu iturrian murgildu ahalko zara, bestela entzungo zenukeen edozein soinu bazter utziz.Entzungailuak entzungailu-irteera entxufean sartzen dira ‘jack’ konektore bat erabiliz. Estudioko entzungailu mota hau ‘entzungailu zirkumauralak’ izenez ezagutzen da, zeinak kuxinak dauzkaten belarrien inguruan, normalki handiak eta erosoak izaten direnak. Entzungailuen erabileraren eredua. Hezitzailearen sarrera: erakutsi zein den erabiltzeko teknika zuzena, ezker eta eskubiko aldeak entzungailuaren alde zuzenarekin estaltzearen garrantzia azaldu, erreprodukzio bolumena kontrolatzeko. Taldeko ariketa: partaide bakoitza entzungailuak janzten saia dadila. Eskatu iezaiezu audio labur bat grabatzeko, entzungailuekin eta horiek gabe. Emaitzak konparatu, eta hitzegin kalitatezko soinuaren monitorizaziorako horrek daukan garrantziaz. Nola erabili mikrofonoa. Trebatzeko sarrera: estudiorako zein grabagailu eramangarrietarako eskuragarri dauzkagun direkziozko mikrofono mota ezberdinak erakutsi. Azaldu zein den mikrofonotik ahora mantendu beharreko distantzia egokia, eztanda kolperik edo distortsiorik eman ez dadila bermatzeko. Erakutsi mikrofonoen mailak nola monitoriza daitezkeen kontrol mahaia edota grabatzeko softwarea erabiliz. Mikrofonoa eta entzungailuak grabagailu eramangarrira nola konektatu behar diren erakutsi. Erakutsi nola monitorizatu daitezkeen mikrofonoen bolumen mailak. Hezitzailerentzat informazioa: guzti honetarako pausuek honakoak hartu behar dituzte barnean: a) Material zakua ireki eta atera mikrofonoa eta osagarriak. b) Mikrofonoaren buru gainean txapela biguna jarri. c) Grabagailuan konektatu mikroaren kablea. d) Entzungailuak belarrietan modu egokian kokatu eta ziria entxufean sartu. e) Soinu froga bat egin, eta ekidin mikroan ‘putz’ egitea, aparailuaren ondo grabatzeko ahalmena murriztu dezake horrek eta. f) Zure ahoa mikrofonotik esku edo ukabil bateko distantziara egon behar da. Partaideei hori egiteko eskatu, dena modu egokian konektatuta dagoela segurtatu bitartean.\n5 (itsutasuna edo ikusmen urritasuna daukaten partaideekin banaka, ikasteko zailtasunak dauzkatenekin 4 hezitzaileko)\nSinplea eta praktikoa egiten saiatu, estudioetan izaten diren mikroak nola erabili azalduz, eta direkziozkotasunari buruzko azalpen laburra eskaini. Tailerra ahal bezain praktikoa egin.\nAparteko beharrik gabe. Edozein talderekin egin daiteke jarduera hau, eta elementu bisualak baztertuta eta ukimenezko hurrerapen bat eginez, baita pertsona itsuekin ere.\nPartaideek gogoan hartu al dute zein den mikrofonoraino utzi behareko distantzia? Ba al dakite mikroa grabagailura konektatzen? Mikrofonoaren bolumena monitorizatzen eta distortsiorik ez dagoela segurtatzen ikasi al dute? Ba al dakite nola kontrolatu entzungailuen bolumena mahaira jarritakoan?\nTrebakuntza teknikoaren ataleko lehen ariketetarikoa izan behar luke honek. Elkarrizketa teknikak jorratzeko baliagarria izan daiteke jarduera hau goiz egin izana.


Gazte Klik Klak argazki lehiaketaren irabazleen erakusketa izango da Gasteizen | El Correo\nZurekinGazte Klik Klak argazki lehiaketaren irabazleen erakusketa izango da Gasteizen\nGazte Klik Klak argazki lehiaketaren irabazleen erakusketa izango da Gasteizen\nGazte bat, argazki bat ateratzen. / Fotolia\nMaiatzaren 4ra arte izango den erakusketak Tetrapack izena du eta Ignacio Aldekoa Kultura Etxean izango da\nPAUL PICADO Viernes, 12 abril 2019, 23:42\nIazko Gazte Klik Klak argazki lehiaketaren irabazleek beren lanak erakutsiko dituzte maiatzaren 4ra arte Ignacio Aldekoa Kultura Etxean, Tetrapack izeneko erakusketan. Argazki lehiaketara 54 lan aurkeztu ziren guztira, 45 argazki-serie eta 9 bideo, eta 14 eta 25 urte arteko 29 emakumek eta 20 gizonek parte hartu zuten.\n'Kultura eta Hiria' gaia aukeratu zuten antolatzaileek, eta irabazleak Oihane Gil Cirión ('Ponzoña' izeneko argazki galeria aurkeztu zuen), Estibaliz Aguirre Lopez de Munain ('Sorgune sortzaileak' bideoa), Ester Fernandez Amorin ('CultivARTE' izeneko argazki galeria) eta Xabi Martinez Ortiz de Pinedo ('Begirada anitzak' argazki-galeria) izan ziren. Bada orain bere saria izango dute, esan bezala, lanak erakusketa batean aurkeztuko baitituzte, argazkilaritzan, bideo sorkuntzan eta arte plastikoetan adituak diren pertsonen babespean.\nBai 2018ko Gazte Klik Klak argazki lehiaketa, bai Tetrapack 2019 erakusketa, Ibon Sanez de Olazagoitia artista gasteiztarrak babestu ditu, ZAS Kultur Elkartearen izenean. Aurten, hamargarren edizioa antolatzen zela aprobetxatuz, lehen edizioa antolatu zen leku berera itzuli dira, hots, Ignacio Aldecoa Kultura Etxera.\nLau artista gazteen lanetan gazteen gaur egungo kezkak, borroka feminista eta musika adierazten dira, baina artista bakoitzaren barruko esperientzia ere antzematen da. Erakusketari buruzko informazio gehiago nahi izanez gero, mezu elektroniko bat bidal daiteke hurrengo helbidera: juventudtl3@vitoria-gasteiz.org, edo 945161616 telefonora deitu.\nZazpi gune prestatu dituzte Korrikaren lekukoari ongietorria emateko Air Francek hegaldien eskaintza handituko du Loiuko aireportuan